ועדת הכספים, כנסת 20, פרוטוקול מספר 318, 2016-03-21 11:30

משה גפני: תקנות מס ערך מוסף (רישום) (תיקון), התשע"ו-2016 (פטור מרישום).

משה גפני: איפה אגף התקציבים שמסביר?

משה גפני: בבקשה.

<שניר ניב: שלום.

<שניר ניב: שניר ניב, אגף תקציבים.

<שניר ניב: יש כאן טיוטת תקנות ששר האוצר חתם עליהן והעביר לאישור ועדת הכספים.

<שניר ניב: התקנות פוטרות מרישום ומדיווח במע"מ יצרני חשמל ביתיים, שזה כולל סולארי ורוח, עד סכומים של 18,000 שקלים בשנה של הכנסות, במחירי 2008.

<שניר ניב: אנחנו מאמינים שהסכומים האלה הם גורפים ומכילים בתוכם את הרוב המוחלט של אותם יצרנים ביתיים.

<שניר ניב: כבר היום הם פטורים ממע"מ, אז למעשה אין כאן שינוי מבחינת הכנסות המדינה ממסים אלא יש כאן איזשהו שינוי מבחינת הביורוקרטיה שאותם יזמים צריכים לעבור.

<שניר ניב: מבחינת משרד האוצר אנחנו מקדמים את הנושא הזה מכיוון שיש בכך הרבה תועלות משקיות מבורכות – ייצור חשמל בסמוך למקום הצריכה שלו, שזה חוסך לנו את הרשת ואת העיבודים של הרשת, זה בעצם ייצור חשמל שבדרך כלל מתואם עם שיאי הביקוש, במיוחד בקיץ, וחוסך לנו הקמה של תחנות כוח חדשות, חוסך פליטות גזי חממה, חוסך זיהום אוויר מקומי שגורם לתחלואה, וגם חוסך שטח רב כי אנחנו מקימים את זה על הגגות.

משה גפני: כמה שאלות יש לי.

איתן ברושי: מה זה טורבינת רוח ביתית?

משה גפני: יש לי כמה שאלות לפני זה, נראה איך אנחנו מתקדמים.

משה גפני: אני מברך על המשפט שאמרת - שלא תמיד הוא עומד במבחן המציאות - שאתם מעודדים את העניין של אנרגיה סולארית, ובנושא הזה של הפוטו-וולטאי אתם הולכים קדימה והשר חתם על תקנות, והכול בסדר.

משה גפני: אל"ף, אני לא מבין למה זה כל כך הרבה זמן, הרי זה באמת דבר שכולם מבקשים אותו, כולם רוצים אותו וזה בסדר גמור.

משה גפני: שאלה שנייה, מה קורה אם אני, יש לי חנות מכולת.

משה גפני: בחנות המכולת אני עוסק, אני מדווח למס הכנסה.

משה גפני: אם על 200 מטר אני שם את האנטנה - - -

<קריאה: פנלים, לוחות סולאריים.

משה גפני: האם אז אני צריך גם לדווח?

משה גפני: זאת אומרת, אני עומד בתקנים שלכם שאני פטור מדיווח.

משה גפני: היות ואני מדווח במקום אחר, האם אני צריך לדווח גם פה?

משה גפני: הדבר השלישי, מה המצב לגבי מס הכנסה?

משה גפני: והדבר הרביעי, אנחנו מדברים על מע"מ.

<איתן פרנס: פחת מואץ, אדוני.

<איתן פרנס: הוועדה ביקשה גם פחת מואץ.

משה גפני: פשוט לקחת לי עכשיו את הדובדבן מהקצפת.

<שגית אפיק: אתה יכול להקריא מהפרוטוקול מה שביקשת.

משה גפני: גם בלי פרוטוקול הם זוכרים את זה.

משה גפני: מה לגבי הפחת המואץ, שאמרתם שאתם תתקדמו עם העניין הזה?

משה גפני: מאז עבר זמן רב.

משה גפני: אם כנים דבריכם שאתם באמת הולכים על המתקן הסולארי – שזה בסדר, אני מאוד מברך על זה וגם על כך שעשינו את התקנות, כל הדברים האלה הם בסדר גמור – אני רוצה תשובות על השאלות האלה.

משה גפני: אם יש שאלות נוספות לפני שהוא משיב, בבקשה.

מיקי רוזנטל: שישיב קודם על זה.

מיקי רוזנטל: יש עוד שאלות אבל בוא נראה מה הוא ישיב ואז נבין לאן נושבת הרוח.

איתן ברושי: רק שאלה אחת.

איתן ברושי: מה זה טורבינת רוח ביתית?

<שניר ניב: נכון להיום, יש הסדרה של רשות החשמל שבעצם מקדמת מכסה של 20 מגה-ואט של טורבינת רוח ביתית.

משה גפני: יש אדם בבית שעושה את טורבינת הרוח הזאת?

<שניר ניב: זה באמת לא כל כך נפוץ ואנחנו מדברים בעיקר על פוטו-וולטאי, אבל במידה ובעתיד זה ייכנס, התקנות האלה מאפשרות גם את זה.

מיקי רוזנטל: כל אנרגיה חלופית, אנחנו צריכים לעודד אותה.

רחל עזריה: אנחנו בעד.

משה גפני: מה השאלה.

משה גפני: אני מברך אתכם על זה ששמתם טורבינת רוח ביתית, אני מציע אם אתם יכולים לדווח לוועדה מתי זה קורה.

איתן ברושי: בינתיים אנחנו נעשה את הרוח בעצמנו.

<אביעד דרורי: יש כמה שנמצאים בהליכים.

מיקי רוזנטל: מי שנוסע בספרד, כל ספרד מלאה.

<שניר ניב: כמובן שהרוב המכריע של ייצור החשמל פה הוא סולארי, אבל אנחנו מאפשרים גם את זה.

<שניר ניב: משהו שעדיין לא הוספתי, אדוני היושב-ראש – וברוך מרשות המסים ישלים את התשובות – אנחנו בהחלט מעודדים את התקנות האלה מבחינה זו שהיום, מרבית הייצור הביתי ייכנס בהסדרה של מונה נטו.

<שניר ניב: זו הסדרה שאינה כופה עלויות עודפות לתעריף החשמל, ולכן פרט לכל העלויות שציינתי קודם, מדובר גם בייצור חשמל שאינו מייקר את תעריף החשמל.

<שניר ניב: אחר כך נדון בהרחבה בהמשך, אני אתן לברוך לענות על הפרטים.

<קריאה: לגבי הפחת המואץ.

<שניר ניב: הפחת המואץ – אנחנו היינו בוועדה אני חושב ביוני 2015 וגם על דעת מנכ"ל משרד האוצר ועל דעת מנהל רשות המסים, אנחנו לא הארכנו את הפחת המואץ של מתקנים לאחר שנת 2015.

<שניר ניב: אנחנו סיימנו את זה לפי החלטת הממשלה ב-2012, הייתה הארכה אחת ל-2013 והארכה נוספת ל-2014 ו-2015 כדי לאפשר לאותו מקבץ ראשון של ייצור חשמל להיכנס.

משה גפני: למה לא הארכתם את הפחת המואץ?

<שניר ניב: יש לכך השלכות פיסקליות מהותיות.

מיקי רוזנטל: מה זה מהותיות?

מיקי רוזנטל: דבר אתנו מספרים.

<שניר ניב: אני אדבר מספרים.

<שניר ניב: מבחינה שאנחנו בחנו, ראינו שיש דחיית הכנסות שנעות ברמת עשרות מיליוני שקלים בשנה.

<שגית אפיק: דחיית הכנסות?

<שגית אפיק: רק דחייה.

מיקי רוזנטל: אבל זה רק דחייה.

מיקי רוזנטל: "בחייאת רבאק", כמו שאומרים בעברית צחה.

<שניר ניב: קיימנו את החלטת הממשלה והארכנו אותה פעמיים בשלוש שנים.

<שניר ניב: מעבר לכך, הוחלט במשרד האוצר שלא להאריך את הפחת המואץ, אך כן לקדם - - -

מיקי רוזנטל: למה?

מיקי רוזנטל: למה?

מיקי רוזנטל: לא ברור למה.

מיקי רוזנטל: רק דחייה של הכנסות בעשרות מיליונים.

<שניר ניב: שתי סיבות.

מיקי רוזנטל: זה כמו הדיון הקודם.

מיקי רוזנטל: יד אחת אומרת רוצה להוזיל את מחירי הדיור, והיד השנייה מוסיפה מסים.

מיקי רוזנטל: גם פה זה אותו דבר.

מיקי רוזנטל: בפה אתם אומרים – אנחנו רוצים לעזור ליצרני אנרגיה חלופית, ובלב אתם עושים דברים אחרים.

מיקי רוזנטל: למה לסיים את זה?

מיקי רוזנטל: למה לא להאריך את זה?

<שניר ניב: התקנות שעומדות על סדר-היום פה מבחינת ועדת הכספים הן תקנות שלא מביאות לעלויות עודפות מבחינת הכנסות המדינה ותעריף החשמל.

מיקי רוזנטל: ואנחנו שואלים למה, ולא מקבלים תשובה מספקת, לצערי.

<שניר ניב: לעומת זאת, האנרגיה הסולארית כולה, עדיין יש עלויות עודפות מסוימות, אבל זו לא הסיבה שלא מאריכים את הפחת המואץ.

<שניר ניב: ממשלת ישראל החליטה לתת פחת מואץ לאותם יזמים עד שנת 2012, לתת להם בעצם איזושהי הגנה התחלתית.

<שניר ניב: כרגע, כל מכסה שיוצאת, היא נתפסת מייד ואנחנו לא חושבים שזה באמת מעודד את ייצור החשמל במידה שעונה על אובדן ההכנסות ממסים באותן שנים.

משה גפני: למה אתם אומרים שזה לא מעודד?

משה גפני: מותר לכם להגיד, וככה כותב לי אודי אדירי.

משה גפני: הוא כותב: הסיבה, הארכת ההטבה תביא לאובדן הכנסות בשנת 2016, שנה בה קיימים אילוצים פיסקליים רבים.

משה גפני: למה אתם אומרים שזה לא מעודד?

משה גפני: זה מעודד.

משה גפני: למה זה לא מעודד?

משה גפני: אנחנו כולנו אומרים שזה מעודד.

<שניר ניב: כל מכסה נוספת שקיימת - - -

משה גפני: שנייה, ברשותך.

משה גפני: לא נוח מה שאני אומר, אבל אני אומר את האמת.

משה גפני: זה יביא לעידוד האנרגיה המתחדשת הזאת, האנרגיה הסולארית, אין ויכוח.

משה גפני: אתם באים ואומרים – אנחנו מדינה ענייה, אנחנו לא יכולים לעודד את זה.

איתן ברושי: אבל עשירים בשמש.

משה גפני: רגע, אנחנו מדינה ענייה - - -

מיקי רוזנטל: לא, לא את זה הם אומרים.

מיקי רוזנטל: הם אומרים, בזבזנו את הכסף על שטויות.

מיקי רוזנטל: הורדנו את המע"מ באחוז, לא עזר - - -

משה גפני: הם לא אומרים את זה.

מיקי רוזנטל: בזבזו את כל הכסף על שטויות.

משה גפני: לא - - -

מיקי רוזנטל: אני אומר.

משה גפני: אתה אומר, אתה אופוזיציה.

משה גפני: אני קואליציה.

מיקי רוזנטל: אוקיי.

מיקי רוזנטל: אבל אתה מסכים איתי.

איתן ברושי: גפני, עם קואליציה כמוך נסתדר.

משה גפני: אני אומר שמה שאמר לי אודי אדירי, ומה שבעצם לפי דעתי גם אתה צריך להגיד, תגיד - -

<שניר ניב: אודי אדירי ואני זה אותו דבר.

משה גפני: - - אין לנו את היכולת הכספית להתמודד עם הנושא הזה, ולכן הפחת המואץ לא יוארך ב-2016.

משה גפני: הוא הוארך ב-2012.

משה גפני: אני רק אביא לך נאומים שהיו כאן

משה גפני: בוועדה על המצב הפיסקלי והבעיות הקשות שהיו, עד כדי כך שהעלינו מע"מ, העלינו באחוז אחד, היה חסר כסף.

<שניר ניב: זה פחת של ארבע שנים.

משה גפני: עכשיו הפחיתו מע"מ.

משה גפני: אנחנו לא מדינה ענייה.

יעל כהן-פארן: זה גם לא ויתור על הכנסות, זה דחיית הכנסות פחת מואץ.

איתן ברושי: יקימו פחות מתקנים.

יעל כהן-פארן: בדיוק.

מיקי רוזנטל: אדוני, יש פער בין מה שהאדון הנכבד אומר פה, שזה דחיית הכנסות, לבין המכתב שאתה קיבלת של אודי אדירי, שזה הפסד הכנסות.

מיקי רוזנטל: ואני לא רוצה להגיד, מישהו פה לא מדייק.

<שניר ניב: לא, זה אותו דבר.

<שניר ניב: המכתב נכתב גם על-ידינו.

מיקי רוזנטל: מה זה לא?

<שניר ניב: אנחנו ראש אחד.

<שניר ניב: אובדן הכנסות בשנת 2016, זה מה שנאמר במכתב.

<שניר ניב: בכל מקרה, משרד האוצר תומך ביעד של אנרגיה מתחדשת, אנחנו הצבנו יעד בתוך הממשלה להגדיל אותו, של 17%, אנחנו מקדמים את הצעת החוק של חבר הכנסת איתן ברושי.

מיקי לוי: אז איך אתם מעודדים?

<שניר ניב: ואנחנו מעודדים בעוד דרכים אחרות, כולל תעריפים ומכסות חדשות שייכנסו בקרוב לאנרגיה הסולארית.

<שניר ניב: לעניין הפחת המואץ, קיימנו את החלטת הממשלה ונתנו את זה עד 2013.

מיקי רוזנטל: הממשלה החליטה.

מיקי רוזנטל: אני לא בטוח.

מיקי רוזנטל: זה לא כזה ראה וקדש.

<שניר ניב: ומעבר לכך, הארכנו אותה עוד פעמיים.

מיקי לוי: ראה וקדש.

מיקי לוי: אני יכול להבין מה האחוזים של הפחת?

<שניר ניב: ארבע שנים פחת מואץ.

<ברוך משולם: אני אעשה קצת סדר בפחת המואץ.

משה גפני: לא, לא, אתם לא עושים שום דבר.

משה גפני: אני מבקש קודם תשובות על השאלות האחרות.

<ברוך משולם: אני אשמח להשיב.

<ברוך משולם: משולם ברוך, רשות המסים, מחלקת חקיקה.

<ברוך משולם: לשאלה שלך לגבי עסקים.

<ברוך משולם: החלטת הממשלה מס' 2935 דיברה על יצרני חשמל ביתיים, שעסקים הוחרגו מפה במפורש.

<ברוך משולם: זאת אומרת, גם תזכיר החוק שהופץ ב-2014, ואישור ועדת שרים של תזכיר החוק באמצע שנת 2015 דיברו על צרכן ביתי ועל חשמל שהופק בייצור ביתי.

<ברוך משולם: כלומר, מה שאנחנו מדברים זה על אדם ששם מתקן על הבית שלו, משתמש במה שהוא צורך, ואת העודפים מעביר לרשת.

<ברוך משולם: באה הממשלה ואמרה, נכון, את אלה אנחנו רוצים לעודד – את המתקנים הקטנים, הפשוטים – ואם אותו אדם ממילא לא נדרש להגיש דוח לצורך חוק מס ערך מוסף, אנחנו לא רוצים שהוא יבוא ויתכבד ויגיש דוח.

<ברוך משולם: ואותם אנחנו רוצים לפטור.

יעל כהן-פארן: ואם הוא עצמאי שכן מגיש?

<ברוך משולם: אני אתייחס לזה.

משה גפני: אם אפשר בבקשה, אני במתח כבר מהבוקר כדי לקבל תשובה.

רחל עזריה: בשביל זה קמנו הבוקר.

<ברוך משולם: אני מבטיח שאני גם אתייחס לזה.

משה גפני: על זה אתה עונה עכשיו.

משה גפני: אני לא יכול לעמוד במתח הזה.

<ברוך משולם: ואת אלה היא רצתה לפטור, ואלה בדיוק התקנות.

מיקי רוזנטל: זאת אומרת, מי שיש לו תיק במע"מ, בעסק אחר?

<ברוך משולם: לגבי מי שיש לו תיק במע"מ בעסק אחר, וממילא מדווח, הרי שהוא יתכבד ויכלול גם את ההכנסות האלה.

משה גפני: תמחקו את זה.

משה גפני: תמחקו את זה.

משה גפני: זה לא יעבור פה.

מיקי רוזנטל: זה לא יעבור.

מיקי רוזנטל: מה זה שייך העסק הפרטי שלו - -

יעל כהן-פארן: למה אתה עושה איפה ואיפה בין שכיר לעצמאי?

יעל כהן-פארן: זה מה שאתה עושה פה.

מיקי רוזנטל: - - לזה שהוא שם כמה לוחות על הבית שלו?

מיקי רוזנטל: מה הקשר?

יעל כהן-פארן: אתה רוצה לעודד את כולם לשים פנלים או לא?

יעל כהן-פארן: אם אני שכיר אני אשים, ואם אני עצמאי אני לא אשים, כי זה כאב ראש?

מיקי רוזנטל: אין קשר.

משה גפני: חבר הכנסת רוזנטל.

מיקי רוזנטל: לא, אני עומד על זה שהוא יסביר מה הקשר.

משה גפני: אבל אתה לא יכול לעמוד על זה מכיוון שהוא צריך להסביר בכל מקרה, אז אי-אפשר לעמוד על זה.

משה גפני: תסביר בבקשה.

מיקי רוזנטל: אני מרחף על זה.

משה גפני: אומנם אנחנו חברי כנסת - - -

מיקי רוזנטל: ולא למדנו ליבה, תמשיך.

משה גפני: לא, אני הולך לדבר גם עליהם, לא רק עלינו.

משה גפני: אומנם אנחנו חברי כנסת, אבל החיים מלמדים אותנו, אז בוא תתמקד בעניין.

משה גפני: הבנו.

משה גפני: גם אם לא היית עונה, הבנו את התשובה.

משה גפני: תודה רבה.

משה גפני: המצב הוא שאתם מעודדים, וכל הכבוד לכם, באמת מגיע לכם פרס ישראל על זה – לא יודע אם פרס ישראל אבל מגיע לכם.

איתן ברושי: להדליק משואה.

משה גפני: להדליק משואה.

משה גפני: אבל, אנחנו לא מבינים – ואתם צריכים למחוק את הדבר הזה – עם כל הכבוד, אל תהפכו אותנו ללא אינטליגנטים.

משה גפני: אנחנו – חלקנו לפחות, אני לא – אבל האחרים פה מלמדים אותי גם להיות אינטליגנט.

משה גפני: אני שם מתקן סולארי על הבית במסגרת שלכם, 100 מטר, אפילו לא הגעתי ל-200, אבל יש לי קיוסק ואני מדווח למע"מ.

משה גפני: ואני משתמש במתקן הסולארי הזה רק בבית.

משה גפני: אני משתמש בזה ברחצה, במטבח, בשטיפת כלים, זהו.

משה גפני: לא מעבר לזה.

משה גפני: אין לי צינור משום שאני גר בערבה, והקיוסק בבאר שבע.

משה גפני: אני לא יכול למשוך צינור לכיוון הזה.

משה גפני: למה אתה מחייב אותי לדווח על המתקן הסולארי?

משה גפני: בשביל מה אתה מחייב אותי?

משה גפני: תמחוק את זה, זה מיותר.

משה גפני: סתם אתה רוצה עוד ניירת?

מיקי רוזנטל: אני במתח.

מיקי רוזנטל: מה התשובה?

<ברוך משולם: ככל שאתה מדווח, מה שאתה מדווח זה לא החשמל שייצרת וצרכת בו-זמנית.

<ברוך משולם: אם אתה יושב בערבה, מנותק מרשת החשמל, שם את המתקן על הבית - -

יעל כהן-פארן: אתה לא צריך לדווח לאף אחד, זה לא קשור בכלל.

<ברוך משולם: - - אתה לא צריך לדווח לאף אחד.

משה גפני: אבל יש לי קיוסק בבאר שבע.

<ברוך משולם: אבל ברגע שאתה לא העברת את העודפים שלך לרשת החשמל, אתה לא מחויב לדווח לאף אחד.

משה גפני: אבל אני לא מחויב בכל מקרה כי עד 200 מטר אני לא מחויב, ואתה לא שואל אותי מה עשיתי.

<ברוך משולם: אני לא מדבר על הגודל, כמה מטר.

משה גפני: הרי זה התקנות שאתה מבקש לאשר.

<ברוך משולם: אנחנו מדברים על סכומים, אנחנו לא מדברים על מטרים.

<שניר ניב: זה הארנונה.

<שניר ניב: זה תעריף הארנונה.

משה גפני: אוקיי.

משה גפני: במקום שאני פטור מהדיווח.

משה גפני: זה הכול.

<ברוך משולם: כן.

<ברוך משולם: מקום שאתה פטור מהדיווח.

<ברוך משולם: ככל שהחשמל שאתה מייצר הוא נצרך אצלך, החשמל הזה לא מועבר לרשת החשמל, העודפים לא מועברים ונמכרים, הרי שאין דיווח, כי מה שייצרת, צרכת ובזה מסתיים הסיפור.

<ברוך משולם: העודפים שאתה מוכר לרשת החשמל, זה מצטרף לכלל המחזור של העסקאות.

מיקי רוזנטל: למה?

משה גפני: למה?

מיקי רוזנטל: למה?

מיקי רוזנטל: אתה הרי רוצה לעודד.

מיקי רוזנטל: אתם אומרים דבר אחד ועושים דבר אחר כל הזמן.

מיקי רוזנטל: אתם, יש לכם סתירה במוח.

יעל כהן-פארן: סליחה, אתה לא מבין איך זה עובד.

יעל כהן-פארן: המונה נטו היום – ותקנו אותי אם אני טועה – אתה מוכר לרשת וקונה בלילה, מוכר ביום כשיש שמש, קונה בלילה כשאין שמש, וכשאתה בבית זה הצריכה.

יעל כהן-פארן: אתה בכל מקרה מקוזז, אתה לא מקבל צ'ק מחברת החשמל.

יעל כהן-פארן: אתה מתקזז עם חברת החשמל.

יעל כהן-פארן: אין מצב שאתה תעביר מהיום ללילה.

יעל כהן-פארן: אפילו לדעתי לפי המונה נטו הסדרה לא מעבירים משנה לשנה.

<קריאה: מעבירים.

<קריאה: מעבירים משנה לשנה.

יעל כהן-פארן: בסדר.

יעל כהן-פארן: אבל אתה לא מקבל צ'ק בחזרה, אז אין פה מכירה.

יעל כהן-פארן: יש פה רק התקזזות.

מיקי רוזנטל: אני גם לא מבין, אני באמת לא מבין.

מיקי רוזנטל: יש לך הכנסות מעסק X ואתה עושה בבית שלך את כל המתקן הסולארי הזה ומוכר לחברת חשמל.

מיקי רוזנטל: ואתה רוצה לעודד את זה שיהיה עוד חשמל ברשת.

מיקי רוזנטל: אז מה אכפת לך?

מיקי רוזנטל: אז הוא מרוויח עוד שבע לירות.

<ברוך משולם: אז אני אסביר.

משה גפני: לא.

משה גפני: לפני שאתה מסביר יש לי שאלה.

משה גפני: אם אתה אומר שהוא עושה את זה, והעודפים במתקן הזה - - -

מיקי רוזנטל: אפשר לחשוב לכמה זה יכול להגיע, איזה הכנסה יכולה להיות מזה.

משה גפני: בעודפים הוא מספק לרשת החשמל, אז למה אם אין לו קיוסק אתה לא מחייב אותו לדווח?

<ברוך משולם: אם אין לו קיוסק, ממילא הוא לא מגיש דוח.

משה גפני: אז שיגיש.

משה גפני: הוא מרוויח.

<ברוך משולם: אנחנו לא מדברים פה על רווח, אנחנו מדברים פה על מחזור לצורך - - -

משה גפני: מחזור, בסדר.

משה גפני: מה זה המשנה.

<ברוך משולם: לא מדברים על רווח.

משה גפני: מה זה משנה?

משה גפני: שידווח.

מיקי רוזנטל: ה-200 מטר האלה של האנרגיה הסולארית, כמה קילוואט הוא יכול לייצר?

<ברוך משולם: אני לא יודע כמה קילוואט.

<קריאות: - - -

רחל עזריה: כמה הכנסה תהיה?

מיקי רוזנטל: זאת בדיוק הבעיה, שאתה לא יודע.

רחל עזריה: אנחנו בעד ליישר.

משה גפני: השר לא יודע מזה.

מיקי רוזנטל: זה לא הגיוני.

מיקי רוזנטל: תרדו מהשטות הזאת.

רחל עזריה: גפני, ליישר על כולם.

<שגית אפיק: לאשר – על כולם.

רחל עזריה: על כולם – לאשר.

משה גפני: על כולם?

מיקי רוזנטל: והפטור, חל על כולם.

<ברוך משולם: לא, לא, לא.

משה גפני: כן, כן, כן.

מיקי רוזנטל: תאמין לי, אתה סתם מתעקש.

רחל עזריה: אנחנו בעד אנרגיה סולארית.

רחל עזריה: קמנו הבוקר בשביל אנרגיה סולארית.

<קריאות: - - -

משה גפני: רגע, אתם לא נותנים לנהל פה את הישיבה.

משה גפני: תהיה איתי.

<ברוך משולם: אני אתך.

<ברוך משולם: אני רק אתך.

משה גפני: יש לי בקשה אליך.

משה גפני: אני מכיר את שר האוצר.

משה גפני: שר האוצר חתום על זה.

משה גפני: אם שר האוצר היה יודע שזו הכוונה, שמי שיש לו את אותו מתקן קטן שיכול להיות – יכול להיות, במקרים נדירים – שהוא יספק גם לרשת החשמל, הוא לא היה מסכים לדבר הזה.

משה גפני: זה משולל היגיון.

משה גפני: זה דבר שאפשר לקחת אותו בבחירות ולהגיד, שר האוצר לא שווה כלום.

משה גפני: הוא לא מבין מה הוא חתם.

רחל עזריה: אפשר לספר את הסיפור גם מזווית אחרת.

משה גפני: לא, לא.

משה גפני: אני עם שר האוצר.

רחל עזריה: מה זה עם שר האוצר.

רחל עזריה: אהבה לנצח.

משה גפני: שר האוצר להערכתי לא יודע מזה.

משה גפני: ואני אומר לך, אני מכיר את משרד האוצר.

משה גפני: יש לך את הסמכות, זה לא סותר את עמדת השר, יש לך את הסמכות לוותר על הדבר הזה.

רחל עזריה: נכון.

<שניר ניב: אני רק רוצה להגיד שמדובר על משהו שהוא בשוליים.

<שניר ניב: באמת בשוליים.

<קריאות: - - -

רחל עזריה: אז מה אכפת לך.

יעל כהן-פארן: על אחת כמה וכמה.

<שניר ניב: 99% מהאנשים ייהנו מהפטור הזה.

יעל כהן-פארן: הלוואי שיהיו אלפים רבים של אנשים שייהנו מהפטור הזה.

יעל כהן-פארן: זו המטרה.

מיקי רוזנטל: אבל אנחנו רוצים לעודד.

<שניר ניב: הם היום צריכים לדווח, והתקנות יגרמו לכך שהם לא יצטרכו לדווח.

רחל עזריה: אבל מה אכפת לך.

מיקי רוזנטל: אנחנו רוצים לעודד את בעל הקיוסק.

מיקי רוזנטל: נגיד אני רוצה לשים על הבית שלי - - -

משה גפני: אפילו שאתה מאגף התקציבים אתה בסדר.

משה גפני: סליחה, טעיתי.

משה גפני: אתה מאגף תקציבים ואתה בסדר.

משה גפני: אני אגיד לך, מה שאמרת זה אמת.

משה גפני: מה שאמרת זה שמדובר על משהו מאוד מאוד בשוליים, לפי דעתי כמעט לא קיים.

משה גפני: אבל באמת, מדובר על מתקן ביתי לחלוטין.

משה גפני: אני אגיד לך מה ההבדל בין אם אנחנו מאשרים את זה כך לבין אם אתם מוותרים ואתם אומרים, בואו נשאיר את זה ככה.

משה גפני: ההבדל הוא בכותרות של מחר.

משה גפני: בכותרות של מחר, אם אנחנו מאשרים את זה כך, יגידו שוועדת הכספים היא ועדה חסרת היגיון לחלוטין.

משה גפני: מדובר על מתקן סולארי שהוא רק לביתי וחייבו אותו בגלל שיש לו מכולת בבאר שבע.

משה גפני: אם אני הייתי עיתונאי, זו הייתה הכותרת שהייתי כותב, ועדת הכספים לא שווה שום דבר, לבין אם אנחנו מיישרים את זה על דבר שהוא באמת - -

רחל עזריה: ליישר.

רחל עזריה: ליישר.

משה גפני: - - לא משמעותי.

משה גפני: ועדת הכספים - -

מיקי רוזנטל: מעולה.

מיקי רוזנטל: גאונה.

משה גפני: - - אישרה לבקשת שר האוצר לעודד באמת את הנושא של המתקנים הסולאריים.

רחל עזריה: היו"ר גפני מדהים.

רחל עזריה: מדהים.

רחל עזריה: זה מה שיהיה כתוב.

רחל עזריה: שאתה מדהים.

משה גפני: תוותרו על זה.

<ברוך משולם: יש לנו רק בעיה קטנה.

<ברוך משולם: זה סותר גם את החלטת הממשלה וגם - - -

מיקי רוזנטל: עזוב את הממשלה.

רחל עזריה: איזה החלטת ממשלה זה סותר?

<קריאות: - - -

<קריאה: זה גם מייצר השלכות רוחב.

<ברוך משולם: אני מיישם מדיניות.

<ברוך משולם: כשאני בא ליישם מדיניות - - -

משה גפני: בסדר, אתה בסדר.

משה גפני: בסדר, את זה הורדנו.

משה גפני: השאלה השנייה.

<ברוך משולם: לגבי הפטור ממס הכנסה, אנחנו מדברים פה על תקנות המע"מ.

<ברוך משולם: יש פטור ממס הכנסה, אנחנו הפצנו תזכיר ב-20 באוקטובר 2014, התזכיר אושר בוועדת שרים ב-2015.

<ברוך משולם: אנחנו נביא אותו בהקדם כהצעת חוק ממשלתית.

<ברוך משולם: אנחנו קיבלנו המון הערות מהציבור, על בסיס יומי.

<ברוך משולם: למשל, שוועדי בתים לא נכנס בתזכיר, ולכן רצו שגם נתייחס לוועדי בתים ולא ניתן ליחידים ותגידו מה עם ועדי בתים, הרי זה מורכב מיחידים.

<ברוך משולם: אז יש הרבה בעיות כאלה שקיבלנו הערות, אנחנו שילבנו אותן, נביא את תזכיר החוק הזה.

יעל כהן-פארן: תמיד אפשר לתקן חוק.

יעל כהן-פארן: כדאי להביא אותו כבר.

יעל כהן-פארן: זה העניין.

<ברוך משולם: אנחנו נשמח להביא אותו.

<ברוך משולם: יש אתו גם בעיות תפעוליות.

<ברוך משולם: זה אומר שאם אני אביא אותו, ומבחינתנו הוא מוכן, לא יצליחו ליישם אותו בפועל, ונראה לי שזה לא נכון להביא חקיקה שאי-אפשר ליישם אותה.

<ברוך משולם: גם היום קיבלנו הערות מכל מיני גופים שונים לגבי אופן היישום.

<ברוך משולם: אחרי שאנחנו מסיימים את התפקיד שלנו כרגולציה יש אנשים שצריכים לתפעל את זה.

<ברוך משולם: אז אנחנו מתעכבים עם זה עוד קצת, אנחנו נביא את זה בכנס הקיץ הקרוב.

<ברוך משולם: אנחנו נעשה את כל המאמצים להביא את זה בכנס הקיץ הקרוב.

משה גפני: ברוך, תשובה נכונה.

יעל כהן-פארן: הבטחת להביא את זה כבר עד הקיץ.

משה גפני: רגע, רגע.

<ברוך משולם: יש לי עוד תשובה.

משה גפני: תוך כמה זמן יגיע תזכיר החוק?

<ברוך משולם: אנחנו נעשה - - -

משה גפני: אני, אין לי כבר את העצבים לא להירדם בלילות.

משה גפני: כמה זמן?

<ברוך משולם: אנחנו נעשה את כל המאמצים.

משה גפני: כמה?

<ברוך משולם: אנחנו נעשה את כל המאמצים - -

יעל כהן-פארן: 22 במאי?

<ברוך משולם: - - להביא את זה בכנס הקיץ הקרוב.

יעל כהן-פארן: 22 במאי.

משה גפני: לא.

משה גפני: כמה זמן לתזכיר?

<ברוך משולם: אני מסביר.

<ברוך משולם: אנחנו נעשה את כל המאמצים - - -

משה גפני: כמה זמן?

<ברוך משולם: אנחנו נעשה את כל המאמצים להביא את זה - - -

מיקי רוזנטל: תגיד – חודשיים.

<ברוך משולם: אני לא אגיד.

משה גפני: את הקיץ אנחנו מסיימים כנראה בתשעה באב - -

יעל כהן-פארן: כבוד היושב-ראש, תקבע את ה-22 במאי.

משה גפני: - - ועד אז המשיח כנראה יבוא.

משה גפני: אני רוצה לדעת מתי בקיץ.

מיקי רוזנטל: בעזרת השם, גם הממשלה הרעה הזאת תיפול.

<ברוך משולם: כבודו, אני ראיתי השבוע בטלוויזיה ראיון עם השר ליצמן, ושאלו אותו לגבי רפורמה מסוימת, מתי הוא יביא אותה, והוא אמר שהוא יכול להשתדל, הוא לא יכול להתחייב.

<ברוך משולם: אז אם הוא אמר את זה, אני מאמץ את זה.

<שגית אפיק: אבל אנחנו שנה וחצי מחכים.

יעל כהן-פארן: אתה לא פוליטיקאי, אתה עובד מדינה.

משה גפני: רק רגע.

משה גפני: זה היה אסור לך להגיד כאן בוועדה.

משה גפני: אני מציע ככה.

משה גפני: אני אעשה מה שאני עושה גם עם השר ליצמן.

יעל כהן-פארן: הוא אמר את זה בגלל הפקידים, אגב.

<ברוך משולם: בדיוק, וגם אני אומר את זה בגלל הפקידים.

יעל כהן-פארן: אבל אתה הפקיד.

משה גפני: ברוך, כמה זמן אתם צריכים לזה?

איתן ברושי: אבל למה אתה שואל?

איתן ברושי: תודיע לו.

איתן ברושי: אנחנו מעליהם.

איתן ברושי: מה, אנחנו עובדים אצלם?

איתן ברושי: תודיע להם – 60 יום, נקודה.

משה גפני: אתם יכולים בתחילת הקיץ?

<ברוך משולם: אנחנו נפרסם בהקדם הצעת חוק ממשלתית, שתובא לאישור.

משה גפני: טוב.

<ברוך משולם: יש עוד שאלה.

משה גפני: לא, רגע.

משה גפני: אבל לי יש גם שאלה בעניין הזה.

משה גפני: אם אתם לא מביאים את זה בחודש הראשון של כנס הקיץ, אני מבקש מהיועצת המשפטית של הוועדה להכין הצעת חוק פרטית, אני מחתים את חברי הוועדה, אנחנו נביא את זה לוועדת שרים.

משה גפני: אני לא מחכה יותר.

יעל כהן-פארן: מספיק.

יעל כהן-פארן: זה ממש מוגזם.

מיקי רוזנטל: זאת הצעה נדיבה.

מיקי רוזנטל: תאמין לי, היא נדיבה.

מיקי רוזנטל: אם זה היה תלוי בי, אני הייתי מקדם מעכשיו חקיקה.

משה גפני: אם הייתי הולך אתו לא טוב, הייתי מבקש להכין את הצעת החוק עכשיו, מבקש שחרור מחובת הנחה, להביא לוועדת שרים - כמו במקוואות.

מיקי רוזנטל: נכון.

מיקי רוזנטל: זה מה שהיה צריך.

יעל כהן-פארן: אז יאללה, פה לא נתנגד.

מיקי לוי: אל תביא את הדוגמה הזאת.

משה גפני: חכה ותראה.

משה גפני: הלאה, שאלה שלישית.

<ברוך משולם: תשובה אחרונה שברשותך אנחנו נוסיף לגבי הפחת המואץ.

<ברוך משולם: הסיפור של הפחת המואץ – הוענקה הטבה של פחת מואץ בשיעור של 25%.

<ברוך משולם: מה שזה אומר בפועל, שבן-אדם קנה איזשהו נכס, והנכס הזה נפרס על תקופה מסוימת.

<ברוך משולם: היום, בהתאם לכללים, לנכס הזה מוענק שיעור פחת של משהו כמו 7%.

<ברוך משולם: הפחת המואץ של 25% גורם ליצירת הפסדים מלאכותיים כי סך ההכנסות מאותו מתקן הוא נמוך יותר מגובה הפחת המואץ.

<ברוך משולם: מה שזה אומר בפועל, שאנחנו מעודדים אותו לעשות פעילויות אחרות ולא פוטו-וולטאי, ולקזז את הרווחים האחרים משאר הפעילות שלו, מהפחת המואץ אם זה באותו עסק.

<קריאה: לא הבנתי.

<ברוך משולם: אז אני אסביר עוד פעם, ברשותך.

<קריאה: מה זה משנה?

<קריאה: זה נהיה יותר טוב.

<ברוך משולם: לאט-לאט, אנחנו נתייחס לזה.

יעל כהן-פארן: הפחת המואץ הוא רק על ה-PV.

יעל כהן-פארן: איך זה משליך על משהו אחר?

<ברוך משולם: לאט-לאט.

<ברוך משולם: יש לך הכנסות, בוא נגיד, של 100.

<ברוך משולם: כנגד ההכנסות אנחנו מדברים על עסק, לא על ביתי, ואני רוצה פה להדגיש לכולם שמי שייכנס למסגרת מס הכנסה ויקבל פטורים, אין לו פחת כי הוא ממילא במסלול פטור ולכן הוא לא צריך את הפחת כי הוא ממילא פטור.

<ברוך משולם: עד פה בסדר?

<ברוך משולם: עד פה בסדר.

<ברוך משולם: עכשיו לגבי העסקים.

<ברוך משולם: אותו עסק, יש לו כל מיני פעילויות, בין היתר המכולת שמה גם מתקן ויש לה גם פעילויות אחרות.

<ברוך משולם: ברגע שהיא מדווחת על ההכנסות שלה, היא זכאית לנכות פחת כי היא הקימה מתקן.

מיקי רוזנטל: רק מהמתקן.

מיקי רוזנטל: מהערך של המתקן.

<ברוך משולם: אני מסכים אתך, אבל הערך של המתקן – נניח המתקן הוא 100,000 שקלים, והפחת שהוא זכאי לקזז באותה שנה בהתאם לשיעור פחת שאנחנו נתנו הפחת המואץ זה 25%.

<ברוך משולם: הווי אומר, ברגע שהוא יגיש דוח, הוא יתבע 25,000 שקלים הוצאה בגין הפחת.

<ברוך משולם: אבל ההכנסות שלו מאותו מתקן באותה שנה לא מגיעות - - -

מיקי רוזנטל: היו 1,000 שקל.

<ברוך משולם: לא.

<ברוך משולם: זה אומר ש-24,000 שקלים, יש לו הפסד מלאכותי לצורך מס.

מיקי רוזנטל: זה לא מלאכותי.

<ברוך משולם: מלאכותי לגמרי, אגיד לך למה.

<ברוך משולם: אם אני רוצה לעודד את זה באמת, אני הייתי לוקח את השיעור פחת האמיתי שלו מול ההכנסות, בודק מה ההכנסות ואומר, את ההכנסות אתה יכול לקזז.

<ברוך משולם: אבל שיעור הפחת הזה הוא אקסטרה, אני נותן לו הפסדים מלאכותיים לצורך מס, ואותם הוא מקזז מפעילות עסקית אחרת.

מיקי רוזנטל: אתה מעודד אותו להשקיע.

<ברוך משולם: זה לא נקרא לעודד.

<ברוך משולם: זה נקרא מעין נזילת מס, שבמסגרתה אתה יוצר הפסדים מלאכותיים, לעודד אותו - - -

מיקי רוזנטל: למה מלאכותיים?

<ברוך משולם: אני אסביר לך.

מיקי רוזנטל: כן, תסביר לי.

מיקי רוזנטל: הרי אני לא יכול לקזז את ההפסדים של המכולת.

מיקי רוזנטל: אם יש לי הפסדים במכולת, אני לא יכול לקזז אותם.

מיקי רוזנטל: אני יכול לקזז רק את ההפסדים שנוצרו במתקן הסולארי.

<ברוך משולם: לא, לא.

<ברוך משולם: אם הוא בתוך עסק והכול בתוך העסק שלו, יכול להיות שהוא יקזז לי אותם מול רווחים אחרים.

<ברוך משולם: זה לא תחום לתחום - - -

מיקי רוזנטל: אבל זה לא מלאכותי.

יעל כהן-פארן: אתה רוצה למצוא דרך לעודד לעשות את זה.

יעל כהן-פארן: מה שאתה מתאר כאן, בדיוק דווקא לדעתי יעודד לעשות את זה.

<ברוך משולם: את מה?

יעל כהן-פארן: לשים פנלים סולאריים על הגג של העסק.

מיקי רוזנטל: זה לא עסק רווחי.

מיקי רוזנטל: זה ברור לכולם, פנל סולארי זה לא עסק רווחי.

<ברוך משולם: אבל יש לו הכנסות.

מיקי רוזנטל: אבל אתה רוצה לעודד אנרגיה חלופית.

מיקי רוזנטל: איך אתה מעודד אותה?

<שניר ניב: לא.

<שניר ניב: במקרה הזה אנחנו רוצים לעודד אנרגיה ביתית.

מיקי רוזנטל: על-ידי זה שאתה אומר:

מיקי רוזנטל: אם תשקיע בזה, היא תוכל לקזז את ההפסד שייווצר לך מהאנרגיה, מעסקים אחרים שלך.

<ברוך משולם: אבל למה שייווצר לך הפסד?

יעל כהן-פארן: זה לא מאוד רווחי, זה לא בוננזה.

מיקי רוזנטל: את המחיר שהוא מוכר לרשת לא הוא קובע.

מיקי רוזנטל: אתה קובע.

מיקי רוזנטל: אתה קובע, המדינה קובעת.

מיקי רוזנטל: נוצר הפסד בגלל שהמחיר שאתם קובעים הוא מחיר, לא חשוב מאיפה הוא נובע.

משה גפני: איתן, בבקשה.

איתן ברושי: הערה ושאלה.

איתן ברושי: הערה גם לכבוד היושב-ראש ולחברי מהאוצר, שהשאלה היא לא רק הדברים שנאמרו פה – ודאי הם חשובים – השאלה, שניר, איך זה מקדם את היעדים של הממשלה, האם אתם לא הולכים מעט מדי, מאוחר ונמוך מדי עם הדרישות.

איתן ברושי: הפער בין התוצאה של סוף שנת 15' ליעדים של הממשלה הוא עצום.

משה גפני: רחל, תחליפי אותי לכמה דקות.

איתן ברושי: עוד משפט, גפני.

משה גפני: אני הולך לוועדת הכנסת.

איתן ברושי: אני רוצה עכשיו להתייחס במשפט העקרוני.

איתן ברושי: שניר, איך אתם מחילים את הכללים האלה על אגודה חקלאית שיתופית, כאשר בקיבוץ – אולי גם בצורות חיים נוספות – אין פה צרכן ביתי, בטח לא טורבינה על הבית, ואם יש סולארי על הרפת, זה לא של אחד אלא של כולם.

איתן ברושי: אני חושב, גברתי ממלאת מקום היועצת המשפטית, צריך לתרגם את האמירה הזאת גם לצורת חיים כמו אגודה חקלאית שיתופית, ואני מבקש שזה יתוקן.

איתן ברושי: זה לא הגיוני שמי שחי במקום שהוא לא צרכן ביתי, לא חלים עליו הכללים של עם ישראל, אז צריך להתאים את הכללים.

איתן ברושי: בסדר, גברתי היושבת-ראש?

רחל עזריה: אנחנו נצטרך לבדוק את העניין.

רחל עזריה: אני אשמח לשמוע את התגובה.

<שניר ניב: הצעת הממשלה דיברה על לקדם ייצור חשמל ביתי.

<שניר ניב: אתה מדבר על משקים גדולים יותר.

איתן ברושי: לא, גם מול הבתים.

<שניר ניב: גם כך הם ייתקלו בגג ההכנסות שדובר עליו בהחלטת הממשלה של 18,000 שקלים.

איתן ברושי: מושב או קיבוץ לא יכול להיות צרכן ביתי?

<שניר ניב: אם הוא צרכן ביתי, אין שום בעיה, הוא נכנס לכאן.

איתן ברושי: אבל אין לו מונה.

<שניר ניב: וגם מעבר לזה, התקנות הללו תוקנו והכניסו ועדי בתים, בניגוד - - -

מיקי לוי: ואם זה ילך לרפת?

איתן ברושי: מה זה שייך?

איתן ברושי: אני מציע שתבדוק את העניין ושזה ייבדק.

איתן ברושי: אנחנו לא עוברים על זה לסדר-היום, התשובות האלה.

רחל עזריה: ועדי בתים לא נכנסו.

איתן ברושי: זה לא שייך לוועדי בתים.

<שניר ניב: ועדי הבתים הוכנסו.

<שניר ניב: תעריף ביתי, כפי שנקבע בחוק משק החשמל, והוא גם מייצר, הוא זכאי לקבל את ההטבה הזאת כי אנחנו רוצים לעודד את אותם יצרנים ביתיים.

<שניר ניב: כרגע אין להם הסדרה עם תעריף הזנה כמו שיש ביתר ההסדרות, ולכן הצרכנים הגדולים היום, כל פעם שיש הסדרה חדשה, היא נתפסת מאוד מהר, וגם אנחנו מתכננים לצאת – לשאלתך הקודמת איך נעמוד ביעד של 17% - יש יעד חדש שאנחנו תמכנו בו, ואנחנו, משרד האנרגיה בשיתוף רשות החשמל ובשיתוף שלנו, הולך לצאת עם מכסות חדשות מאוד מאוד משמעותיות, ושם אנחנו מאמינים שהמצב יותר טוב.

<שניר ניב: במצב של הביתי יש באמת כשל שוק אמתי, שאותם הרבה יצרנים שרוצים להיכנס, שהם Producers ו-Consumers, אנשים שצורכים ומייצרים באותו מקום, אני רוצה לעודד את זה כי היום ההסדרה של רשות החשמל שמתקזזים, היא לא מספיקה להם.

<שניר ניב: יש להם הרבה ביורוקרטיה, הם צריכים לפתוח תיק, ואת זה אנחנו רוצים לפתור היום.

רחל עזריה: נכון.

<שניר ניב: זה מה שעומד על הפרק ולכן כדאי שנאשר את זה.

מיקי רוזנטל: אני רוצה לחזור רגע לטיעונים שלכם קודם לגבי הפחת המואץ.

מיקי רוזנטל: הרי הממשלה אישרה בעצמה עד 2015.

<ברוך משולם: עד 12'.

מיקי רוזנטל: 2012, והאריכה עד 2015.

מיקי רוזנטל: מכל הטיעונים – שעכשיו אני לא רוצה לחזור עליהם, בגלל שאנחנו רוצים לעודד וכו' וכו', את האנרגיה האלטרנטיבית - מה קרה מ-2015 ל-2016 או ל-2017?

מיקי רוזנטל: למה אתם לא מאריכים את זה?

מיקי רוזנטל: אין באמת נימוק אמתי במה שאמרתם כי גם בשנים הקודמות קיזזו רווחים מעסקים נוספים אחרים, זה מה שהיה.

מיקי רוזנטל: אין שום סיבה שהעליתם פה, או נימוק באמת רציני לא להאריך את העניין הזה של הפחת המואץ.

מיקי רוזנטל: באמת, אני אומר לכם, ואם לבכם וכוונותיכם זהים שאתם רוצים לעודד את הנושא הזה של אנרגיה חלופית אז צריך גם לאשר את הדבר הזה, גם אם זה עולה לאוצר המדינה כסף.

מיקי רוזנטל: זה עולה, המשמעות היא שזה עולה, אין לי בכלל ספק שזה עולה, אבל זה בטל בשישים לעומת העובדה שאנשים באמת ישקיעו באנרגיות חלופיות, שכולנו בסוף ננשום אוויר יותר נקי.

מיקי רוזנטל: אין עוררין שזה ראוי הדבר הזה, ולכן לא ברור לי מה שונה 2015 מ-2016.

רחל עזריה: אתם יכולים להסביר?

<שניר ניב: כן.

<שניר ניב: כפי שכבר ציינו, יש לזה השלכות פיסקליות מהותיות, זה דבר ראשון, ואני אחזור על זה כי בראש ובראשונה מדובר בעשרות מיליוני שקלים בשנה.

<שניר ניב: דבר שני, אין היום סבסוד של הכנסות מדינה לתעריף החשמל.

<שניר ניב: משק החשמל הוא משק סגור, וכלל ההטבות שאנחנו נותנים באות לידי ביטוי בתעריף החשמל.

<שניר ניב: פה אני מפצל את ההטבות.

<שניר ניב: חלק מההטבות שניתנות אני נותן בתעריף החשמל, וחלק הטבות אני נותן מהכנסות המדינה.

<שניר ניב: ולכן, אותם יזמים יקודמו באמצעות תעריף החשמל שתקבע אותו רשות החשמל, ואנחנו נדאג שייכנסו לכאן מספיק אנרגיות מתחדשות, שנעמוד ביעד של 17%, אבל לא בצורה הזאת של הכנסות מדינה.

מיקי רוזנטל: ברורה לכם המשמעות של ההחלטה הזאת.

<שניר ניב: פה לא מדובר על ענף חדש.

רחל עזריה: מיקי, מה מפריע לך?

מיקי רוזנטל: העידוד של השקעה באנרגיות חלופיות היה בכמה דרכים, אחת מהן הייתה בפחת מואץ, בהכרה במס הכנסה של הכנסות על ההשקעה בדבר הזה.

מיקי רוזנטל: אדם שהשקיע בגג ביתו – הרי זה לא כלכלי.

רחל עזריה: נכון.

רחל עזריה: לטווח ארוך זה קובע.

מיקי רוזנטל: כן, רק לטווח ארוך.

מיקי רוזנטל: והמדינה אמרה, אנחנו רוצים לעודד את זה.

מיקי רוזנטל: יש כמה דרכים לעודד את זה, אחת הדרכים המהותיות לעודד את זה הייתה שהוא יוכל – זה מייצר הפסדים; כשאתה שם את זה, המחיר שהמדינה נותנת לך לקילוואט הוא אפסי, גם אם יעלו אותו הוא לא רנטבילי להשקעה, אבל זה כן רנטבילי למשק, שיהיה חשמל חלופי או אנרגיה חלופית.

מיקי רוזנטל: ואז, המשמעות האמתית הייתה שהמדינה במשך שלוש או ארבע שנים הכירה בזה כהוצאה במסגרת כלל המס שלך.

<ברוך משולם: הוצאה מוגדלת.

מיקי רוזנטל: היה לך עסק אחר, היית יכול להוריד פחת מואץ את מה שהשקעת רק באנרגיה הסולארית, וזה היה נכון.

מיקי רוזנטל: וזה היה מעט מאוד אבל זה עדיין עודד אנשים להשקיע בזה, וראוי מאוד להמשיך את הדבר הזה, גם אם זה מייצר נזק למדינה של כמה עשרות מיליונים דחייה בהכנסות.

רחל עזריה: אבל זה לא הדיון כרגע.

מיקי רוזנטל: לא, זה הדיון.

<שניר ניב: אני רק רוצה לציין שלגבי המשק הביתי אנחנו מקדמים את תזכיר החוק לגבי מס הכנסה.

רחל עזריה: לא.

רחל עזריה: זה הבן-דוד, אני מסכימה, או האח, לא משנה.

מיקי רוזנטל: כן, אם אנחנו מאשרים את זה ולא אומרים להם, סליחה, תאריכו גם את זה, אז לא עשינו כלום.

<שניר ניב: אבל לצרכנים ביתיים אין צורך בפחת מואץ כי הם יקבלו פטור ממס הכנסה.

<קריאה: חברים, הפחת המואץ הזה הוא קריטי.

<איתן פרנס: אפשר לבקש זכות דיבור קצרה מאוד?

רחל עזריה: רגע.

רחל עזריה: חברת הכנסת יעל כהן-פארן ביקשה.

יעל כהן-פארן: ברשותך, אני אתן לאיתן כי אני חושבת שהוא יציג את זה בצורה משמעותית.

יעל כהן-פארן: אבל כן, אומנם זה לא הדיון היום, היום מאשרים את תקנות המע"מ, אבל זה מאוד חשוב כדי שהם יביאו לפנינו את הפחת המואץ לדעתי, והנה איתן אולי יפרט על זה.

<איתן פרנס: נושא הפחת המואץ – לצערי, זה המקום להגיד – זה אחת העוולות הגדולות שעושים לתחום.

<איתן פרנס: אנרגיה מתחדשת סולארית לא מתקדמת, ההתקנות לא קורות.

<איתן פרנס: צריך לשאול את עצמנו למה.

<איתן פרנס: ברשות המסים מסתכלים על זה בספקטרום מאוד צר.

<איתן פרנס: האמת היא שלא מקימים.

<איתן פרנס: כמה דברים משפיעים על המערכת הסולארית, על הכלכליות שלה, על השמש?

<איתן פרנס: את זה אתם לא תצליחו לשנות, את אור השמש, גם לא אני וגם לא היושב-ראש גפני.

<איתן פרנס: השמש, מחיר המערכות, כרגע האקסיומה היא שזה כלכלי גבולי ביותר, ולכן לא קמות מערכות.

<איתן פרנס: מהשמים, יש כלי נוסף - - -

<שניר ניב: לא קמות כי אין מכסות, זה הכול.

<איתן פרנס: לא.

<איתן פרנס: מונה נטו.

<איתן פרנס: ייצור עצמי, שניר.

<שניר ניב: אז מונה נטו פטור כאן.

<איתן פרנס: חברים, תנו לי להשלים.

<איתן פרנס: מערכות של מכולת, כמו שרצה היושב-ראש גפני - - -

<קריאות: - - -

<איתן פרנס: שיהיה ברור פה, חברתי היושבת-ראש, אני רוצה להגיד דבר מאוד ברור.

<איתן פרנס: יש כלי בידי רשות המסים שהוא הכלי היחידי חוץ מאור השמש, מחיר המערכות שהעם הסיני קובע, שאפשר לעודד פה אנרגיה סולארית לייצור עצמי - של עסקים, של מפעלים, של בתי-ספר, של מוסדות – שאתם מונעים מהם היום את זה כי אתם אומרים, לא, אחרי 2015 לא יהיה פחת מואץ.

<איתן פרנס: תקרא לזה הפסד, תקרא לזה לא הפסד.

<איתן פרנס: הדבר הזה הוא כלי בידכם שאתם לא משחררים אותו.

<איתן פרנס: זה אחד.

<איתן פרנס: הדבר הזה לגבי מי שמייצר לעצמו – וכאן אני עונה לנציג אגף תקציבים – הרי אנחנו הולכים לעולם של מכרזים.

<איתן פרנס: ומה יקרה אם תשפר את התשואה בעוד 1.5% בגלל אותו פחת מואץ, הרי אנשים יוכלו להתמודד ולהציע הצעה נמוכה יותר במכרז כי יהיה להם פתאום יותר, אז אתם לא באמת מפסידים פה שום דבר.

<איתן פרנס: זה מלאכותי לגמרי לגבי הייצור הזה.

<איתן פרנס: פשוט הנושא הזה, צריך לשים אותו על השולחן, זה לא הפסד הכנסות של עשרות מיליונים.

<איתן פרנס: מדינת ישראל עושה טובה לתחום ומקבלת את ההכנסות האלה פזורות רק על ארבע שנים ולא על שמונה.

<איתן פרנס: זה דחיית הכנסות.

<איתן פרנס: אני לא מבין למה אתם לא משחררים את הכלי הזה שנקרא פחת מואץ, שעבד מצוין, וכולם רוצים אותו – קריאה מהשטח.

<איתן פרנס: המתקנים הסולאריים, ייצור עצמי, וגם מתקנים של רישיון, מבקשים כולם פחת מואץ.

רחל עזריה: יונתן מ"גרינפיס".

<ד"ר יונתן אייקנבאום: ראשית כול, בנושא הפחת המואץ, הדבר הזה צריך להיות פונקציה של היעדים.

<ד"ר יונתן אייקנבאום: זאת אומרת, אנחנו רחוקים מאוד מעמידה ביעדים, ולכן כל עוד אנחנו לא מתקרבים ליעדים, אין שום סיבה לוותר על הפחת המואץ.

<ד"ר יונתן אייקנבאום: בנושא תקנות מע"מ אני רוצה לומר שהתקנות, אומנם הן צעד חיובי אבל הן מייצרות מצב של איפה ואיפה, ויש לי תחושה של תרגיל בנושא הזה.

<ד"ר יונתן אייקנבאום: על מנת שהתחום הסולארי יצמח הוא חייב יציבות ופשטות.

<ד"ר יונתן אייקנבאום: פשטות זה אומר שמי שרוצה לשווק מערכות סולאריות, לא יצטרך לבוא לבן-אדם ולהגיד לו, לפני שאני מוכר לך את המערכת אני אשאל אותך כמה שאלות: אתה שכיר?

<ד"ר יונתן אייקנבאום: אתה עוסק פטור?

<ד"ר יונתן אייקנבאום: אם אתה עוסק פטור, באיזו תקרה אתה, איפה אתה נמצא?

<ד"ר יונתן אייקנבאום: כל זה מייצר דבר מאוד מסובך, והוא למעשה מכביד על התחום.

<ד"ר יונתן אייקנבאום: מילה נוספת, ברשותכם.

רחל עזריה: המילה "תרגיל" הייתה מיותרת.

רחל עזריה: אמרת בעצם מה שכולנו אמרנו, אני לא חושבת שיש פה תרגיל.

<ד"ר יונתן אייקנבאום: לא.

<ד"ר יונתן אייקנבאום: נכון.

<ד"ר יונתן אייקנבאום: יש פה כוונות טובות.

רחל עזריה: אני חושבת שיש פה משהו שכדאי לתקן.

<ד"ר יונתן אייקנבאום: בהחלט.

<ד"ר יונתן אייקנבאום: אני מסכים.

<ד"ר יונתן אייקנבאום: אני חוזר בי.

<ד"ר יונתן אייקנבאום: יש פה כוונות טובות, יש פה בהחלט עבודה, אבל נכון, יש פה מצב שהוא מצב שמבחינתנו הוא לא הגיוני.

<ד"ר יונתן אייקנבאום: אני רוצה ברשותכם לדבר על ה"פיל הלבן", וה"פיל הלבן" זה תזכיר החוק.

<ד"ר יונתן אייקנבאום: אנחנו שלוש שנים מחכים לתזכיר החוק, לפטור ממס הכנסה.

<ד"ר יונתן אייקנבאום: שלוש שנים, כשבשלוש השנים האלה במדינות כמו בריטניה, כמו אוסטרליה, כמו בהרבה מקומות בעולם, הקימו מאות אלפי מערכות.

<ד"ר יונתן אייקנבאום: אני רוצה לקוות ולהאמין שבישראל היינו מקימים לפחות 100,000,היינו מחברים 100,000 משפחות לחשמל הסולארי.

<ד"ר יונתן אייקנבאום: מה זה אומר כל דקה, כל דקה של איחור בהגשת תזכיר החוק?

<ד"ר יונתן אייקנבאום: ואני רוצה להדגים לכם בפשטות, ממש במלים ספורות, מה זה אומר הדבר הזה שכל דקה זה משפחות בישראל, 100,000 משפחות האלה לא חוסכות 400 שקל בחיסכון בחשמל.

<ד"ר יונתן אייקנבאום: כל דקה, כל דקה, אני חישבתי את זה על יסוד ועדת קנדל.

<ד"ר יונתן אייקנבאום: כל דקה המדינה מפסידה 200 שקלים בחיסכון בהפחתת זיהום ו-1,200 שקלים בהוצאות בדלקים ובדברים מיותרים.

<ד"ר יונתן אייקנבאום: כל דקה כזאת אנחנו פולטים לאוויר יותר משתי טונות של פחמן דו-חמצני שגורם לשינוי אקלים ושבעה קילו של תחמוצות חנקן שגורמות לזיהום אוויר.

<ד"ר יונתן אייקנבאום: זאת אומרת, אני אומר, כל דקה, כל דקה חשובה.

רחל עזריה: תודה.

<ד"ר יונתן אייקנבאום: ואני רוצה לומר, די להעלמות הכנסות מהשמש.

רחל עזריה: מתי תזכיר החוק אמור להיות מוגש?

<ברוך משולם: תזכיר החוק כבר הוגש ב-2014, אושר בוועדת שרים ב-2015, נתבקשנו לעשות תיקונים נוספים לאורך הזמן, כמו להכניס נציגות של ועד בית משותף ולתקן הגדרות נוספות.

<ברוך משולם: אנחנו מקווים שנוכל לפרסם הצעת חוק ממשלתית ולהשלים את כל מלאכת החקיקה כבר בכנס הקיץ הקרוב.

רחל עזריה: אם זה היה חוק שלי, בחיים לא הייתי נותנת לכם להתעכב ככה עוד שנה, עוד שנה.

רחל עזריה: מה זה?

יעל כהן-פארן: אני רוצה להיכנס כאן ולהגיד – אני בסך הכול ארבעה חודשים בכנסת עוד כמה ימים, ואת יודעת, רחל, את אומרת אם זה היה חוק שלי, אני רואה איך חוקים רצים פה כשרוצים בתקנות התכנון והבנייה – אני גם אמרתי את זה בתחילת החודש בוועדת המשנה לאנרגיה - - -

רחל עזריה: יעל, אבל רק אם זה - - -

יעל כהן-פארן: זה על זה.

רחל עזריה: לא, עזבי.

רחל עזריה: לא, לא, יעל.

רחל עזריה: לא רוצה כללית על איך חוקים - - -

יעל כהן-פארן: את החוק רוצים, אז צריך לקדם ולא להגיד עוד חודשיים אולי נביא.

רחל עזריה: טוב.

רחל עזריה: תודה.

רחל עזריה: אוקיי, בסדר.

רחל עזריה: אני מבקשת לא להתפרץ, זה לא היה לעניין.

<שלומית ארליך: כשאנחנו דיברנו לפני כשבועיים אמרת שמדובר בנוסח כבר בחקיקה לפני הבאה לקריאה ראשונה.

<שלומית ארליך: אז אתם עדיין לא נמצאים - - -

<ברוך משולם: יש נוסח שהועבר למשרד המשפטים ואנחנו לבקשת מספר גופים צריכים לעשות עוד כמה תיקונים ושינויים.

<ברוך משולם: אנחנו נשב עם משרד המשפטים לפרסם הצעת החוק בהקדם, ואנחנו מקווים להשלים את כל מלאכת החקיקה כבר בכנס הקיץ הקרוב.

רחל עזריה: אני רוצה כמה דקות התייעצות.

יעל כהן-פארן: יש לי שאלה.

יעל כהן-פארן: התקנות, נצביע עליהן היום?

רחל עזריה: כן.

רחל עזריה: אני רוצה לראות מה קורה עם החוק ואז אנחנו נראה איך אנחנו מתקדמים.

<ברוך משולם: אבל זה שני דברים שונים.

רחל עזריה: אני יודעת, אבל התשובה שלך עכשיו הייתה בלתי – באמת, כמה שנים אפשר לחכות?

רחל עזריה: מה זה?

רחל עזריה: ומה התשובה שלך?

רחל עזריה: שמשרד המשפטים עוד יושב, אנחנו עוד יושבים ודנים?

רחל עזריה: אי-אפשר לעבוד ככה.

<ברוך משולם: לא, לא.

<ברוך משולם: אנחנו, יש לנו נוסח.

רחל עזריה: וזה ברור שזה נושא, שזה לגמרי טוב משותף.

רחל עזריה: אין פה אף אחד שהולך להיפגע מהחוק הזה, אין פה מתנגדים, רק פשוט צריך לעשות את זה כמו שצריך.

רחל עזריה: יש פה הרבה עבודה, ואני מבינה שיש פה הרבה עבודה, אבל זה הדבר היחיד שעוצר אותנו מלסגור את הפינה הזאת.

רחל עזריה: אנחנו לא עומדים ביעדים שאנחנו צריכים לעמוד בהם, אנשים מפסידים כסף שהם יכולים לקבל.

מיקי רוזנטל: שלא לדבר על הנזק שזה עושה.

רחל עזריה: אין לזה שום הצדקה.

רחל עזריה: אין לזה שום הצדקה, והתשובה שעוד פעם ועוד לשבת ועוד משרד המשפטים, זה לא תשובות.

<ברוך משולם: לא.

<ברוך משולם: זה לא עוד לשבת.

<ברוך משולם: אנחנו הבאנו את הצעת החוק, היא אושרה על-ידי ועדת שרים.

<ברוך משולם: נתבקשנו לעשות תיקונים.

רחל עזריה: לפני שנתיים.

<ברוך משולם: לא, לא, ממש לא.

<ברוך משולם: באמצע 2015.

<שלומית ארליך: אתה מדבר על הטיוטה.

מיקי רוזנטל: כשיש דברים שנראים לכם דחופים, אז הלו"ז הוא אחר.

רחל עזריה: עזוב, עזוב.

רחל עזריה: מיקי, אנחנו צריכים לראות איך אנחנו סוגרים את זה.

<ברוך משולם: אנחנו נעשה את מירב המאמצים להביא אותה.

<ברוך משולם: אני רק רוצה להסביר.

רחל עזריה: מה זה מירב המאמצים להביא?

רחל עזריה: ברור שתביא.

רחל עזריה: השאלה היא מתי והשאלה היא - - -

<ברוך משולם: בהקדם.

<ברוך משולם: בהקדם אנחנו נעשה את הכול.

מיקי רוזנטל: אני חושב, גברתי, את יש לך סמכות בתור יושבת-ראש להודיע שבישיבה הראשונה של ועדת הכספים, כנס הקיץ של הכנסת, הם נדרשים להביא את זה.

מיקי רוזנטל: זה הכול.

<ברוך משולם: אנחנו נעשה את מירב המאמצים להביא את זה.

מיקי רוזנטל: זה עניין של חודש וחצי, הם יכולים לעמוד בזה.

רחל עזריה: שתי דקות הפסקה, ואנחנו נחזור.

מיקי רוזנטל: זאת משימה שאפשר לעמוד בה, לוח זמנים סביר, וזהו.

רחל עזריה: אנחנו ממשיכים, חוזרים לדיון.

רחל עזריה: אני מבקשת, מי מכם רוצה להסביר את המורכבות שיש לנו?

רחל עזריה: אנחנו רוצים לקדם את החוק כמה שיותר מהר, אני מבקשת שתסביר את המורכבות.

<ברוך משולם: המורכבות נובעת מכמה גורמים.

<ברוך משולם: אנחנו מתאמים – זה גם מס הכנסה במובן של פטור ממס הכנסה, גם מע"מ, גם רשות החשמל, גם חברת החשמל.

<ברוך משולם: הצעת החוק שאנחנו ניסחנו ועמלנו עליה, בין היתר, לא ישימה מבעיות תפעוליות שקיימות.

רחל עזריה: כל השאר, הגעתם להסכמות איתם?

<ברוך משולם: השאר זה במגרש שלנו, אז בגדול כן.

רחל עזריה: אז עם מי לא?

רחל עזריה: אז בעצם איפה הבעיה נמצאת?

מיקי רוזנטל: הבעיה זה רק חברת החשמל, שעושים כל מאמץ כדי - - -

<ברוך משולם: עיקר הבעיה היא ביישום של הצעת החוק באופן פרקטי, שאנשים יקבלו את הפטור, שלא ינכו להם יותר, שאנחנו נזהה שאותו בן-אדם, אם יש לו מספר מתקנים, נוכל למסות אותו בהתאם להוראות החוק.

<ברוך משולם: ולכן, לפי מה שנמסר לנו מנציגים של חברת החשמל בישיבה האחרונה שקיימנו איתם, שהמערכות שלהם כרגע עוברות למערכות חדשות, מתקדמות יותר, ויש להם בעיה לבנות מודולים כאלה ואחרים ולעשות פילוחים בהתאם לדרישות החוק.

<ברוך משולם: אני אתן גם דוגמה, ברשותך.

<ברוך משולם: במס הכנסה וגם במע"מ אנחנו עובדים עם מספר תעודת זהות של נישום או עם מספר חברה.

<ברוך משולם: כפי שנמסר לנו על-ידי חברת החשמל, הנתונים שם אצלם יושבים על מספר צרכן, וייתכן שלאותו בן-אדם יהיו שני מספרים.

מיקי רוזנטל: וואי, וואי, וואי.

מיקי רוזנטל: 11,500 עובדי חברת חשמל לא מסוגלים להתמודד עם 400 יצרני החשמל הפרטי.

מיקי רוזנטל: באמת.

<ברוך משולם: אני לא יודע, זה מה שנמסר לי.

<ברוך משולם: באמת.

<קריאה: 12,500.

<ברוך משולם: יש בעיות תפעוליות, שאם מחר בבוקר אני מביא את הצעת החוק הזאת אליכם, ומבחינתנו אנחנו סיימנו את העבודה - - -

מיקי רוזנטל: אז תביאו אותה ואנחנו נכפה אותה על חברת חשמל.

<ברוך משולם: תבין את המשמעות.

<ברוך משולם: וסיימנו את העבודה, זה אומר שאם חברת החשמל לא תקבל אותה, היא חשופה לסנקציות, לרבות סנקציות פליליות.

מיקי רוזנטל: מאה אחוז.

מיקי רוזנטל: זאת סיבה מצוינת להביא את זה.

מיקי רוזנטל: אבל תראה, חברת חשמל לא אוהבת את העניין, באופן כללי, באופן עקרוני.

<קריאות: - - -

מיקי רוזנטל: הם עושים כל מאמץ כדי להפריע.

רחל עזריה: סליחה.

רחל עזריה: תסיים בבקשה לספר את המצב הנתון, ואז הח"כים ישאלו שאלות.

<ברוך משולם: בגלל שיש לנו בעיות כאלה, אנחנו חושבים שאנחנו צריכים לשבת שוב עם חברת החשמל ולנסות לתת להם הנחיות.

רחל עזריה: אתה מעריך שאתם תגיעו לפתרונות, הסכמות, התחייבויות?

<ברוך משולם: אנחנו נעשה את המקסימום.

מיקי רוזנטל: ואם לא, אנחנו נכפה עליהם.

<ברוך משולם: אנחנו חושבים שזה ישים, עדכנו את מנכ"ל האוצר בנושא ואנחנו ננסה לפשט את המודל, גם במחיר של עלויות ואובדן מס, אין לנו בעיה.

<ברוך משולם: אנחנו נלך צעד אחד לפני ואנחנו ננסה לפשט את זה כמה שיותר.

יעל כהן-פארן: יש לי הצעת הפשטה.

יעל כהן-פארן: נגיד יש לי 30 בתים, הלוואי, וכולם מושכרים, ואני שמה על כולם פנלים סולאריים, וכל המונים הם על שמי.

יעל כהן-פארן: בכל מקרה הבית, הגג שלו ישמש את הצרכנים שבתוך הבית.

יעל כהן-פארן: אני לא אעשה פה כסף, אף אחד לא עושה פה בוננזה.

יעל כהן-פארן: תקשיבו.

יעל כהן-פארן: צריך לתת הוראה.

יעל כהן-פארן: הרי אנחנו רוצים לעודד פה את השימוש הכפול, גם נצטרך לוותר על שטחים פתוחים אבל כדי לנצל כמה שיותר את הגגות, לעודד אנשים לשים על הגגות שלהם את הפנלים הסולאריים.

רחל עזריה: יעל, שנייה.

רחל עזריה: אבל יש הסכמה סביב השולחן בעניין הזה.

יעל כהן-פארן: נכון, אבל ברגע שאת מגדירה לחברת חשמל שכל צרכן ביתי – לא משנה אם יש לו 30 בתים – כל צרכן ביתי הוא פטור, אף אחד לא עושה פה כסף, גם אף אחד לא מקבל פה צ'ק מחברת חשמל.

יעל כהן-פארן: הכול זה קיזוז.

יעל כהן-פארן: אתה רוצה ליצור מצב שגם בן-אדם שיש לו בית אחד וגם בן-אדם שיש לו 30 בתים, יקבלו את אותם תנאים על הגגות הסולאריים כי אתה רוצה לעודד אותם.

יעל כהן-פארן: אתה לא יכול לתקוע את זה בגלל שטות כזאת, תסלח לי, זה שטות.

יעל כהן-פארן: כל הצרכנים הביתיים מקבלים פטור, נקודה.

יעל כהן-פארן: לא צריך לבדוק כל צרכן, וכל צרכן כמה בתים יש לו, נקודה.

רחל עזריה: ההתייחסות שלך.

<ברוך משולם: אני אתייחס.

<ברוך משולם: אל"ף, החלטת הממשלה קובעת אחרת.

<ברוך משולם: היא דיברה על רף מסוים של הכנסות, היא לא דיברה על כמות מתקנים.

יעל כהן-פארן: אבל זה לא הכנסות.

יעל כהן-פארן: זה מונה נטו.

<ברוך משולם: אני אענה לך, ברשותך.

<ברוך משולם: היא דיברה על כמות הכנסות מסוימת, ומעבר לה היא קבעה במפורש שזה ימוסה.

<ברוך משולם: במענה לשאלתך, 30 נכסים זה מעולה, ומאוד יכול להיות שהנכס שאני משכיר, אני אעלה את דמי השכירות בגובה חשבון החשמל שמתקזז, ולכן אני לא אקח ממנו 4,000 שקלים שכירות אלא אני כבר אגלם את מחיר החשמל ואקח 4,500, ומאוד יכול להיות שגם ההכנסה - - -

יעל כהן-פארן: אבל אתה רוצה לעודד את זה שאנשים ישימו.

<ברוך משולם: אני לא רוצה.

<ברוך משולם: המדינה.

<ברוך משולם: יש החלטת ממשלה שרצתה לעודד, ויש לי קריטריונים שלאורם אני פועל.

יעל כהן-פארן: אבל לכן שום דבר לא קורה.

רחל עזריה: סליחה, יעל.

<ברוך משולם: זה ויכוח סרק.

רחל עזריה: כן.

רחל עזריה: זה לא מקדם אותנו.

מיקי רוזנטל: תביאו את הצעת החוק ואנחנו נדון בה פה.

רחל עזריה: יעל, את בקצוות, כשאנחנו לא מצליחים בכלל לגרום להצעת חוק להגיע לוועדה.

יעל כהן-פארן: כי הוא מסתבך אתה.

רחל עזריה: לא, זה לא הוא.

רחל עזריה: זה בגלל – ככה אני מבינה – בגלל עניינים שיש לנו עם חברת החשמל.

רחל עזריה: אגב, אנחנו הזמנו את חברת החשמל לדיון והם לא הגיעו.

רחל עזריה: חבר הכנסת מיקי רוזנטל, אתה רוצה גם להתייחס?

מיקי רוזנטל: תראו, אני לא בטוח שאפשר יהיה להגיע להבנות עם חברת חשמל, כי חברת חשמל, היא לא אוהבת באופן כללי את העניין, היא לא אוהדת את זה לצערנו.

מיקי רוזנטל: אם הם מעלים בעיות מהותיות באמת, אז אפשר לדון בהן.

מיקי רוזנטל: אם הבעיות הופכות להיות עשיית בעיות סרק, אז לא כדאי לעכב את הסוגיה, ובסופו של דבר יחוקק חוק במדינת ישראל וחברת החשמל, היא תעמוד בחוק הזה כי היא חלק מהחובות החוקיות שיחולו עליה.

מיקי רוזנטל: עדיף להגיע להסכמות ולהבנות, אני בעד.

מיקי רוזנטל: אני בעד.

<ברוך משולם: גם אנחנו.

מיקי רוזנטל: אני בעד, אבל יש גם גבול לדבר הזה.

מיקי רוזנטל: אם המשמעות של הדבר היא גרירת החוק הזה עד אין קץ, אז בשלב מסוים צריך להגיד, עד כאן.

מיקי רוזנטל: ואם הסוגיה היחידה שנותרה היא הבנות עם חברת החשמל לגבי המודול, איך זה עובד, ולא תגיעו להסכמות, אז צריך לחתוך את זה ולהביא את זה לוועדה, אין מה לעשות.

מיקי רוזנטל: עם כל הכבוד לחברת חשמל, ויש כבוד.

מיקי רוזנטל: אני מבין מרוח הדברים שהבעיה היחידה שנותרה זה חברת חשמל.

<ברוך משולם: בעיות תפעוליות ביישום המודל.

מיקי רוזנטל: בסדר, לזה נמצא פתרון.

מיקי רוזנטל: נביא אותם לוועדה ונמצא פתרון.

<ברוך משולם: אנחנו נשמח.

מיקי רוזנטל: האמן לי.

מיקי רוזנטל: אם אתם לא מצליחים להגיע להבנות, ואני מעדיף שתגיעו איתם להבנות, אבל אם התוצאה היא שאי-אפשר להגיע איתם להבנות וזה נגרר, אז תביאו את זה הנה ואנחנו נגיע להבנות, או נכפה עליהם.

<ג'ק בלנגה: אדוני, אני רוצה להגיד כמה מלים.

משה גפני: לגבי מה?

<ג'ק בלנגה: לגבי ההצעה הזאת, גם בנושא הפחת וגם בנושא התקנות.

<ג'ק בלנגה: בנושא הפחת, ברגע שתיקבע הכנסה פטורה או הכנסה בשיעור של 10%, המשמעות של ההוצאה שהיא יורדת לטמיון, וזו הסיבה בעצם שהם מבטלים את הפחת המואץ.

<ג'ק בלנגה: כי ההוצאה הזאת, ניכויה כנגד הכנסה פטורה או כנגד 10%, אין לה שום משמעות.

<ג'ק בלנגה: אז זה במישור הפחת, שנהיה מיושרים על אותו קו.

מיקי רוזנטל: אבל נושא הפחת גם יבוא.

מיקי רוזנטל: זה לא בחוק, נכון?

<ברוך משולם: זה לא בחוק.

יעל כהן-פארן: סליחה, מי אדוני?

<ג'ק בלנגה: ג'ק בלנגה, לשכת רואי-חשבון.

<ג'ק בלנגה: בנושא התקנות, אני לא בטוח שיש סמכות לשר האוצר לקבוע פטור בתקנות רישום.

משה גפני: צריך להכין הצעת חוק.

<ג'ק בלנגה: בטח אם רוצים להרחיב את זה לכל העוסקים, הסמכות היא רק בחוק, לא בתקנות הרישום.

<ג'ק בלנגה: תקנות הרישום הן רק לרישום ודיווח, אי-אפשר לתת פטור ממס בתקנות הרישום, אלא אם כן זה עוסק פטור שמרחיבים אותו, ואז זה 100,000 שקלים ולא 15,000, 18,000.

<שגית אפיק: אבל עד 100,000 שקלים - - -

<קריאה: אנחנו מדברים על עוסק פטור.

<ג'ק בלנגה: כן, אבל הוא רצה להרחיב את זה לכל העוסקים.

<ג'ק בלנגה: העוסק הפטור הוא 100,000 שקלים, הוא לא 18,000 שקלים.

<ברוך משולם: נכון, אבל זה לא פה.

<ברוך משולם: אנחנו מדברים כרגע רק על עוסק פטור.

<ברוך משולם: אנחנו לא מדברים להרחיב את זה לכלל העוסקים.

<ברוך משולם: זה הנוסח שמופיע בפני הוועדה.

<ג'ק בלנגה: אז בוא נרשום עוסק פטור יחיד, לרבות חבר קיבוץ - - -

משה גפני: אתם נשארים ב-18,000 שקלים?

משה גפני: 18,000 שקלים היה כבר לפני כמה שנים.

<שניר ניב: מחירי 2008.

<ברוך משולם: היום זה ממודד.

<ברוך משולם: היום זה 21 אלף ו- - -

<ג'ק בלנגה: אבל עוסק פטור זה 100,000 שקלים.

<שניר ניב: וזה מכיל כנראה כמעט מאה אחוז מהצרכנים הביתיים.

<ג'ק בלנגה: עוסק פטור זה 100,000 שקלים.

<ג'ק בלנגה: אם הוא פטור מכוח עוסק פטור, אז - - -

משה גפני: אתם מוכנים להוסיף את זה?

משה גפני: עד 100,000 שקלים?

<ג'ק בלנגה: אדוני, מטרת התקנות האלה זה רק לגבי משלוח מכתב לרשות המסים, לא מעבר לזה.

<עופר שרון: זה גם הגשת הצהרה שנתית.

<קריאות: - - -

משה גפני: אז עד 100,000 שקלים מסכימים.

<ברוך משולם: לא, לא, לא.

יעל כהן-פארן: לא, לא.

יעל כהן-פארן: זה בדיוק יצירת האיפה ואיפה, וחוסר השוויון.

יעל כהן-פארן: סליחה, כבוד היושב-ראש - - -

<ג'ק בלנגה: אבל אם זה עוסק פטור, זאת לא הסמכות שלכם.

יעל כהן-פארן: הם חוזרים לזה שיש פה איפה ואיפה בין עצמאים ועוסקים שמגישים למע"מ ומי ששכיר ולא מגיש.

מיקי רוזנטל: כן, וזה לא נכון.

יעל כהן-פארן: אנחנו לא מוכנים לקבל את זה.

<קריאות: - - -

מיקי רוזנטל: זה לא ברוח הדברים הנכונה.

מיקי רוזנטל: אני חושב שזה ממש טעות לאשר את זה כך.

משה גפני: למה אתם לא נותנים עד 100,000 שקלים?

<ברוך משולם: אנחנו חושבים שהצעת החוק דיברה על מתקנים צרכניים פרטיים, ועשינו אז את האומדנים.

<ברוך משולם: המתקנים של הארבעה קילוואט, סך ההכנסה שלהם לא עבר את ה-18,000.

<ברוך משולם: לקחנו מקדם ביטחון והעברנו את זה.

<ברוך משולם: תבינו.

<ברוך משולם: פה אין מס, כי גם עוסק פטור אין לו מס.

<ברוך משולם: אנחנו פוטרים גם מרישום וגם מהצהרה של דוח שנתי.

משה גפני: אבל אתם אומרים שמי שצריך להצהיר - - -

<ברוך משולם: הוא לא יצטרך להצהיר.

מיקי רוזנטל: לא, אבל מי שכן מצהיר על עסק אחר.

משה גפני: אתם אמרתם שמי שחייב בדוחות, יצטרך כן.

<ברוך משולם: מי שחייב ממילא.

משה גפני: ממילא.

משה גפני: כן, לא חשוב.

משה גפני: בלי מלים.

<ברוך משולם: לא, זה לא בגלל זה.

משה גפני: אז זה תלוי בהגשת הדוח?

<ברוך משולם: אם זה רק בגלל זה, וסך עסקאותיו לא עולה על 18,000 ממודד, הוא יהיה פטור גם מרישום וגם מהגשת הצהרה שנתית.

<איתן פרנס: זה כל השכירים במשק?

<ברוך משולם: כל השכירים במשק שממילא לא נרשמו במע"מ ולא צריכים להירשם, ויש להם מתקן ביתי, הם בפנים, זה 18,000 שקלים ממודד.

משה גפני: רבותי.

משה גפני: הבנו, הכול בסדר.

משה גפני: אני מבקש להכין הצעת חוק על הפחת המואץ.

משה גפני: התשובה שלהם היא שלילית, מי שירצה שיחתום, מי שלא ירצה שלא יחתום, אני אשתדל להעביר את החוק הזה.

משה גפני: אני חושב שהמדינה נמצאת בעידן שמעודדים את המתקנים הסולאריים.

משה גפני: אני לא חושב שאתם עושים נכון בעניין הזה.

מיקי רוזנטל: אני לא מבין את ההתעקשות הזאת.

משה גפני: לא חשוב.

משה גפני: נגמר הוויכוח.

משה גפני: הבנו.

משה גפני: הנושא הזה הוא מנוגד לעמדה של הממשלה, הוא מנוגד להחלטה שצריך לעודד את המתקנים הללו.

משה גפני: אני מבקש להכין הצעת חוק, אני אביא את זה לחברי ועדת הכספים, מי שירצה שיחתום, ואנחנו נביא את זה.

משה גפני: אנחנו נביא את זה, בסדר.

מיקי רוזנטל: אנחנו כולנו נחתום.

משה גפני: אתם עומדים עכשיו על 18,000 שקלים.

<ברוך משולם: 21,300.

משה גפני: לא משנה.

משה גפני: 18,000 מ-2007, זה עכשיו בסביבות 21,000, זה צמוד.

משה גפני: אתם, עד שלושה חודשים סיכמתם בישיבה קודם כשלא הייתי – כשהייתי צריך לריב על שטויות.

מיקי רוזנטל: יש שתי סוגיות בהצעת החוק הפרטית.

משה גפני: אני יודע.

מיקי רוזנטל: יש את הפחת המואץ.

משה גפני: עכשיו אני אומר את השנייה.

משה גפני: השנייה – עד שלושה חודשים אתם מביאים את החוק על מס הכנסה, ואז אני מבין שיש בעיה משפטית לשנות בתקנות עכשיו.

משה גפני: כאלה שיש להם קיוסק בבאר שבע וכל מה שנלווה, ברגע שתביאו את החוק אנחנו נקיים פה את הדיון.

משה גפני: יכול להיות שנשנה בחוק, אבל לא משנה, הדיון יגיע אז.

<שגית אפיק: לגבי כל העוסקים בעצם.

משה גפני: לגבי כל העוסקים.

<שגית אפיק: מעל 18,000.

משה גפני: לגבי העוסקים מעל 21,000, לגבי העוסקים שיש להם קיוסק בבאר שבע.

משה גפני: אם הממשלה תחזיק מעמד את השלושה חודשים האלה, אנחנו נדון שם.

משה גפני: אם הממשלה לא, אז אני אגיד בבחירות שאני רציתי לתקן את זה, ואז כולם יצביעו ליהדות התורה.

משה גפני: בבקשה, תקריאו.

מיקי לוי: לכו תביאו תיקון לפני שתהיה הצעת חוק פרטית.

<ברוך משולם: יש ממשלתית כבר, צריך לתפעל אותה.

מיקי לוי: הוא יקבור את הממשלתית, אתם לא מבינים?

מיקי לוי: לכו תסדרו את זה.

<קריאות: - - -

משה גפני: מי מקריא?

<ברוך משולם: "תקנות מס ערך מוסף (רישום) (תיקון), התשע"ו-2016

<ברוך משולם: 1.

<ברוך משולם: בתקנה 1 לתקנות מס ערך מוסף (רישום), התשל"ו-1976 (להלן: התקנות העיקריות), בסופה יבוא:"

<שלומית ארליך: "להלן התקנות העיקריות" הוספת עכשיו, נכון?

<ברוך משולם: כן.

<ברוך משולם: הוספתי עכשיו.

<שלומית ארליך: אז תגיד אם אתה מוסיף.

<ברוך משולם: "בסופה יבוא: "(4) מי שהוא צרכן ביתי שכל עסקאותיו הן מכר חשמל, שיוצר באמצעות מיתקן פוטו-וולטאי או באמצעות טורבינת רוח, לבעל רישיון ספק שירות חיוני ומחזור עסקאותיו אינו עולה על סכום של 18,000 שקלים חדשים, למעט עוסק כאמור בתקנה" - - -

משה גפני: תגיד את הסכום של עכשיו.

<ברוך משולם: זה ממודד למטה.

<ברוך משולם: יש לנו סעיף בסוף שהוא ממדד אותו.

<ברוך משולם: המשמעות היא בערך 21,300.

משה גפני: בסדר.

<ברוך משולם: "למעט עוסק כאמור בתקנה 13(7) ו-(8)." "

<שלומית ארליך: שזה בעצם חברה רשומה כדין לפי פקודת החברות; ו-(8) זה אגודה שיתופית שרשומה כדין לפי פקודת האגודות השיתופיות.

<שלומית ארליך: נכון?

<ברוך משולם: אכן.

<שלומית ארליך: עליהן זה לא יחול.

<שגית אפיק: לא על זה, על אגודה שיתופית, דיבר ברושי?

<ג'ק בלנגה: כן, נכון.

<ג'ק בלנגה: אני יכול להסביר?

<שגית אפיק: אז למה אתם ממעטים?

<ג'ק בלנגה: כרגע ממעטים חברי קיבוץ כאן בתקנה הזאת.

מיקי רוזנטל: כן, יש את העניין הזה עם הקיבוצים.

מיקי רוזנטל: זה קונקרטי לקיבוצים, האגודה השיתופית.

<ג'ק בלנגה: אני חושב שכדאי לנסח את העניין הזה.

מיקי רוזנטל: מה עמדתכם בעניין הזה?

<ברוך משולם: הצעת החוק דיברה על יחיד שהוא צרכן ביתי.

<ג'ק בלנגה: אדוני, אני מציע שבתקנה, במקום "מי" יהיה כתוב "יחיד, לרבות חבר קיבוץ", ואז להוריד את הסיפה.

<שגית אפיק: ואז להוריד את (8).

<ג'ק בלנגה: את כל הסיפה.

<ברוך משולם: אבל בכל מקרה חייבים להגיש דוח מהשקל הראשון.

<ברוך משולם: אנחנו עוד פעם חוזרים לשאלה שאמרנו שאנחנו נדון בה ברגע שתבוא הצעת החוק.

<ג'ק בלנגה: לא.

<ג'ק בלנגה: חברי קיבוץ לא בהכרח מגישים דוחות.

<קריאות: - - - -

<שגית אפיק: למה חברי קיבוץ מגישים?

<ג'ק בלנגה: קיבוץ זה בהכרח עוסקים מורשים?

<עופר שרון: בוודאי שכן.

<ברוך משולם: במע"מ הוא מגיש, יכול להיות שהוא מגיש במסגרת איחוד עוסקים, אבל הוא מגיש.

<ג'ק בלנגה: אני חושב שצריך לכתוב: יחיד, לרבות חבר קיבוץ, ולמחוק את הסיפה.

<ברוך משולם: אנחנו כתבנו: לרבות נציגות הבית המשותף, וזה נשאר כך.

<ברוך משולם: הם אמורים להגיש דוח מהשקל הראשון.

<ברוך משולם: "לעניין זה – "חוק משק החשמל" - - -

משה גפני: רגע.

משה גפני: עם כל הכבוד, אני לא אתן שתפגעו בקיבוצים.

מיקי רוזנטל: אני אוהב את עם ישראל כולו.

מיקי רוזנטל: אנחנו אוהבים את עם ישראל.

משה גפני: את עם ישראל כולו.

מיקי רוזנטל: כולל קיבוצניקים והלומדים בישיבה.

משה גפני: בדיוק.

משה גפני: קיבוצניק מגיש דוח?

<ג'ק בלנגה: לא תמיד.

<שניר ניב: מדובר על צרכן ביתי.

משה גפני: קיבוצניק מגיש דוח?

<עופר שרון: בחוק מע"מ מי שמגיש את הדוח הוא עוסק בלבד, ובקיבוצים יש - - -

משה גפני: בסדר.

משה גפני: הקיבוצניק הזה שם מתקן סולארי על הבית שלו, מנותק מהקיבוץ.

משה גפני: הוא "ירוק", הקיבוצניקים שם הם משנות החמישים.

משה גפני: הוא מגיש דוח?

משה גפני: הקיבוצניק מגיש דוח?

<צור גינת: הקיבוץ מגיש דוח.

משה גפני: הקיבוצניק.

רחל עזריה: הקיבוץ.

רחל עזריה: לא הקיבוצניק.

<צור גינת: הקיבוץ מגיש דוח עבור כל הקיבוצים.

מיקי רוזנטל: שואלים אותך על הקיבוצניק, אתה עונה על הקיבוץ.

רחל עזריה: הקיבוץ ולא הקיבוצניק.

<קריאות: - - -

מיקי לוי: היום, כל חבר קיבוץ, יש לו כבר שעון כי כל אחד צורך חשמל מכאן עד להודעה חדשה.

מיקי רוזנטל: הוא משלם חשמל.

מיקי לוי: כי פעם לא היה אכפת להם.

מיקי לוי: עכשיו אני חבר קיבוץ, יש לי שעון, אני רוצה להתקין על הגג שלי מערכת סולארית.

מיקי רוזנטל: הקיבוץ הופרט כבר.

מיקי לוי: מגיש דוח או לא מגיש דוח?

<קריאות: - - -

משה גפני: רגע.

משה גפני: לא יודע מה קורה פה היום בכלל, איזה רוח רעה נכנסה.

משה גפני: צריך שיהיה כתוב – היות והקיבוץ מגיש דוח אז כמובן אתם ממעטים אותו, וזה בסדר – מכיוון שהוא מגיש דוח – עד שיבוא הדיון.

משה גפני: למעט קיבוצניק, חבר קיבוץ שהוא איננו מחובר לדוחות אלא הוא לבד משלם את חשבון החשמל.

<עופר שרון: אם הוא בגדר צרכן ביתי, אז הרי התקנה כבר קיימת.

<עופר שרון: התקנה לא מבחינה בזה.

משה גפני: אבל אתם לא מבינים את מה שקורה בשטח.

משה גפני: אני בשטח, אתם נמצאים למעלה.

משה גפני: בשטח, יושב פקיד השומה בבאר שבע ואומר, אני לא יודע שום דבר.

משה גפני: כתוב פה בתקנות שהקיבוץ צריך לדווח.

משה גפני: והאיש הזה היחיד הוא קיבוצניק.

משה גפני: זה מה שאני הייתי אומר.

משה גפני: למה אי-אפשר לכתוב את זה?

משה גפני: למעט אם הוא צרכן ביתי.

<עופר שרון: אדוני היושב-ראש, אני רוצה להבהיר.

<עופר שרון: אנחנו, בעקבות אישור התקנות כפי שהן, מוציאים הנחיות – אגב, זה לא פקידי שומה, זה הממונים האזוריים במע"מ – אנחנו מוציאים הנחיות שכבר התחלנו לטפל בהן כדי להפיץ אותן באופן מיידי, בסמוך לאחר אישור התקנות, ששם יהיה כתוב - - -

משה גפני: בסדר.

משה גפני: די.

משה גפני: יישאר כמו שכתוב.

משה גפני: יהיה כתוב: למעט צרכן ביתי.

<עופר שרון: נכון.

משה גפני: שיהיה כתוב.

<עופר שרון: בסדר.

<עופר שרון: אנחנו - - -

משה גפני: על הסעיף הזה יהיה כתוב: למעט צרכן ביתי.

<עופר שרון: לא תהיה לנו שום בעיה להתייחס - - -

מיקי רוזנטל: לא, לא, זה לא מספיק, אדוני.

<שגית אפיק: הם ממעטים את האגודה השיתופית בסיפה.

משה גפני: באגודה שיתופית.

מיקי רוזנטל: באגודה שיתופית.

<שגית אפיק: אה.

<שגית אפיק: באגודה השיתופית.

משה גפני: למעט צרכן ביתי.

מיקי רוזנטל: באגודה שיתופית.

מיקי רוזנטל: ככה צריך להיות כתוב.

משה גפני: אמרתי.

<שגית אפיק: תקנה (8).

משה גפני: למעט צרכן ביתי באגודה שיתופית.

<עופר שרון: זאת אומרת, המשמעות היא שהוא לא צרכן ביתי.

מיקי רוזנטל: למה?

מיקי רוזנטל: יש לו שעון.

מיקי רוזנטל: יש לו שעון, הוא צרכן ביתי.

<עופר שרון: חבר הכנסת רוזנטל, אם הקיבוצניק הזה עונה על הגדרת "צרכן ביתי", אז אנחנו מוכנים לכתוב בהנחיה – לדעתי אין צורך כי זה היה מיושם גם בלאו הכי – אבל אנחנו נהיה מוכנים לכתוב בתקנה שצרכן ביתי, למען הסר ספק, כולל גם קיבוצניק שנכנס להגדרה הזאת.

<עופר שרון: אז אין קשר בינו לבין האגודה השיתופית שהוא הקיבוץ.

מיקי רוזנטל: המציאות בשטח היא כזאת.

מיקי רוזנטל: יש קיבוצים מתחדשים, והם עדיין אגודה שיתופית.

מיקי לוי: או מושב.

מיקי רוזנטל: לא.

מיקי רוזנטל: בוא נדבר על הקיבוץ.

מיקי רוזנטל: הם עדיין אגודה שיתופית.

מיקי רוזנטל: עכשיו הם מחייבים את החברים בחשמל, ומתקינים להם שעון.

מיקי רוזנטל: אני לא יודע אם בהגדרה שלכם זה עונה לצרכן הביתי או לא לצרכן הביתי, אבל זאת מציאות בשטח, ולכן אנחנו מעלים את השאלות האלה.

מיקי רוזנטל: אתה מבין?

<עופר שרון: כן, אני מבין.

<שניר ניב: אין ויכוח על המהות.

<עופר שרון: אני מבין אותך.

<עופר שרון: אני רק אומר שוב שנדמה לי שהשאלה הזאת, התשובה לה היא מאוד פשוטה.

<עופר שרון: אם חבר הקיבוץ הוא בגדר צרכן ביתי, אז אין בעצם משמעות להיותו - - -

מיקי רוזנטל: התקנת שעון בביתו הופכת אותו לצרכן ביתי לפי החוק?

<ברוך משולם: זה תלוי בהסדר שלו עם חברת חשמל, זה לא קשור.

<עופר שרון: אם זה צרכן ביתי שאיננו חלק מהאגודה השיתופית, אז כן.

<עופר שרון: בוודאי שכן.

<אביעד דרורי: אם הוא צרכן של "מחלק היסטורי", הוא צרכן ביתי בהגדרה.

מיקי רוזנטל: אנחנו מבקשים שהדבר הזה יוסדר.

מיקי רוזנטל: אני לא נכנס אתכם עכשיו לוויכוח.

מיקי רוזנטל: אם רוח הדברים אומרת שהוא משלם עבור החשמל שהוא צורך, אז הוא הופך להיות צרכן ביתי גם אם הוא רשום באגודה השיתופית?

<עופר שרון: בוודאי שכן.

<ברוך משולם: ישירות.

מיקי רוזנטל: ואחר כך הוא מקים על ביתו את מה שהוא מקים, אז אנחנו רוצים לעזור לו.

<עופר שרון: בסדר גמור.

<עופר שרון: אז את זה אנחנו יכולים להבהיר במסגרת ההנחיה שנוציא ליישום התקנות האלה.

<עופר שרון: שאם ההתחשבנות היא ישירות בין חבר הקיבוץ לבין חברת החשמל, אזי הוא בגדר צרכן ביתי והוא נמצא בתקנות, זאת אומרת אין פה בעיה בכלל.

<ברוך משולם: יש לו מספר צרכן נפרד.

משה גפני: למה זה מפריע לכם לכתוב את זה?

<אביעד דרורי: זה כבר רשום בתקנות.

משה גפני: לא.

משה גפני: אנחנו מדברים על תקנות.

משה גפני: מה מפריע לכם לכתוב: למעט מי שהוא צרכן ביתי?

משה גפני: למה אי-אפשר לכתוב את זה?

<עופר שרון: אנחנו נקבע את זה בתקנות - - -

משה גפני: למה אי-אפשר לכתוב את זה כאן?

<עופר שרון: בתקנות עצמן?

משה גפני: פה.

<ברוך משולם: אבל אנחנו חוזרים על עצמנו.

משה גפני: חוזרים.

משה גפני: מה הבעיה?

משה גפני: למעט צרכן ביתי שהוא חבר בקיבוץ.

משה גפני: מה הבעיה?

משה גפני: אם הוא נמצא באגודה, אם הוא נמצא הוא חייב, למעט מי שהוא צרכן ביתי באגודה.

מיקי רוזנטל: כן.

מיקי רוזנטל: אם יש לו שעון.

משה גפני: מה הבעיה בזה?

משה גפני: סתם.

מיקי רוזנטל: כי אני לא יודע איך אתם מגדירים אותו, אתה מבין?

מיקי רוזנטל: אני לא יודע, וגם אתה לא בטוח יודע.

מיקי רוזנטל: ולכן, ראוי שרוח הדברים - - -

משה גפני: ברוך, אתם באתם במגמה שלא משנים מילה?

<ברוך משולם: חס וחלילה.

משה גפני: מה חס וחלילה?

משה גפני: אי-אפשר לכתוב שהוא חבר?

משה גפני: אני לא מבין.

משה גפני: אני צריך לדאוג לכל הקיבוצים בארץ?

מיקי רוזנטל: היום יש מצב – אני קיבלתי עכשיו ס.

מיקי רוזנטל: מ.ס – הבית עצמו הוא חלק מהרכוש של האגודה השיתופית, אבל החבר עצמו, יש לו שעון חשמל והוא משלם עבור החשמל שלו.

<קריאה: הוא צרכן ביתי.

מיקי רוזנטל: יכול להיות פה מצב דואלי שאני לא יודע איך אתם מגדירים אותו.

מיקי רוזנטל: ראוי - - -

<משה אשר: מיקי, אין לנו מחלוקת במהות.

מיקי רוזנטל: אני יודע.

מיקי רוזנטל: לכן זה ויכוח סרק.

<משה אשר: יש אפשרות אחת, מה שהודענו בפרוטוקול, ליישם את זה בחלק מהעניין.

מיקי רוזנטל: זה חשוב.

<משה אשר: אפשרות שנייה, שאחרי זה אם נרצה נשב עם שגית וננסח את זה שאותו חבר קיבוץ שעובד ישירות מול חברת חשמל, מנותק מהקיבוץ, מתחשבן איתם, יש לו מונה על שמו – הוא צרכן פרטי ביתי, בסדר.

<משה אשר: אבל אני אומר, עכשיו להיכנס לסיבוכים של הניסוח - - -

משה גפני: אתם רוצים שלא נשנה מילה?

<משה אשר: לא, לא אמרנו.

משה גפני: למה אי-אפשר לכתוב למעט מי שהוא משלם ישירות?

<שניר ניב: אדוני היושב-ראש, זה נאמר בפרוטוקול.

משה גפני: למה אי-אפשר לכתוב את זה?

משה גפני: נאמר, זה בסדר.

<משה אשר: אין בעיה, אני אומר שוב.

<משה אשר: תציעו ניסוח.

<משה אשר: שגית תציע ניסוח.

משה גפני: לא, לא, לא.

משה גפני: אני רוצה עכשיו שנחליט, ונמשיך הלאה.

משה גפני: נראה אם יש עוד בעיות.

<ג'ק בלנגה: אדוני, בסעיף (4) יש עוד הערה אחת.

<קריאה: - - -

<שגית אפיק: בסדר, אנחנו מקריאים.

<שגית אפיק: עוד לא הגענו לסעיף 4.

<משה אשר: אנחנו בינתיים ננסה לנסח ולהקריא את זה בהמשך.

<שגית אפיק: ברוך, אתה ממשיך להקריא?

<ג'ק בלנגה: לא.

<ג'ק בלנגה: באותו סעיף עדיין, שגית.

<שגית אפיק: בפסקה (4) אתה מתכוון.

<ג'ק בלנגה: פסקה (4), כן.

<ג'ק בלנגה: אדוני, רק להבהיר.

<ג'ק בלנגה: אני מבין כרגע שהסעיף הזה חל על עוסקים פטורים שהגבילו להם את תקרת המשנה שלהם במקום 100,000 ל-21,000 או ל-18,000.

משה גפני: 21,000, כן.

<ג'ק בלנגה: שהם לא צריכים להגיש דיווח, אבל כל האחרים שהם עד 100,000 יוכלו להירשם כעוסקים פטורים ולדווח פעם בשנה למערכת הזאת כפטורה ממע"מ.

<ג'ק בלנגה: זו המשמעות שיוצאת מהתקנה הזאת.

<משה אשר: זה הדין הכללי והוא יחול גם עליהם.

<ג'ק בלנגה: בסדר.

<ג'ק בלנגה: זאת אומרת, המשמעות כרגע היא שאנחנו קובעים במפורש שהם עוסקים פטורים והם פטורים עד 100,000 שקלים.

<משה אשר: הנמצאים בדין הכללי.

<ג'ק בלנגה: בדין הכללי.

<ג'ק בלנגה: שלא יבוא מחר מישהו ויגיד: לא, הם לא עוסקים פטורים כי הם עוסקים מורשים.

<משה אשר: לא, לא, לא.

<ג'ק בלנגה: זה רק עניין של דיווח כרגע.

<משה אשר: כן.

<ג'ק בלנגה: כלומר, כולם פטורים עד 100; 18 פטורים גם מלשלוח את המכתב.

<משה אשר: כן.

<ג'ק בלנגה: זה הכול.

<שגית אפיק: למה לא לפטור מרישום גם את אלה שעד 100,000, אני עדיין לא מבינה, אני מצטערת.

<משה אשר: אנחנו חשבנו שזה הגבול שאנחנו נותנים.

<שגית אפיק: אבל למה זה הגבול?

מיקי רוזנטל: אבל מחר יעלו את מחיר החשמל.

מיקי רוזנטל: משתנה מחיר החשמל, פתאום אלפי אנשים יצטרכו לשלוח דוחות.

<קריאות: - - -

<ברוך משולם: מסונכרן עם הצעת החוק.

<שניר ניב: אני אסביר.

<שניר ניב: צרכן ביתי, במהות שלו, יש שני מונים - - -

מיקי רוזנטל: עצם זה שאתם קובעים את זה בסכום שהוא גבולי, ומחר חלילה ישתנה מחיר החשמל כי יהיה משבר אנרגיה - -

<ברוך משולם: לקחנו גם מרווח.

מיקי רוזנטל: - - ואז אנחנו עוד פעם נתחיל - - -

<ברוך משולם: גם את המרווח הזה לקחנו בחשבון.

<שניר ניב: כל כך הרבה מרווחים.

<שניר ניב: הכנסה ממוצעת היא באזור 6,000, אנחנו מדברים על מונה נטו שבכלל בקיזוז כמעט ואין הכנסה.

<שניר ניב: צרכן שהוא ביתי, יש לו מונה אחיד, שהוא לא רציף, הוא יכול להיות רק עד 40,000 קוט"ש בשנה והוא לא מגיע לסכומים האלה by far, הוא לא קרוב.

מיקי רוזנטל: הטווח ביטחון הוא - - -

<שניר ניב: מכניסים את כולם.

<ברוך משולם: מספיק.

מיקי רוזנטל: בסדר.

מיקי רוזנטל: אני רק אומר, שלא יהיה אחר כך – אתה יודע, אנחנו מתעסקים אחר כך בשטויות.

<שניר ניב: בגלל זה הורדנו את הכפילות של גודל המתקן וגודל ההכנסה.

<שניר ניב: אין יותר כפילות של גודל המתקן בגלל השינוי בתעריף.

מיקי רוזנטל: מתקן של 200 מטרים, כמה קילוואט מייצר?

<שניר ניב: הוא גם לא מגיע לזה.

מיקי רוזנטל: אני שואל, כמה הוא מגיע?

מיקי רוזנטל: לא בקילוואט.

מיקי רוזנטל: בכסף.

מיקי רוזנטל: אני מדבר על מתקן ביתי.

<קריאה: 17,000 שקלים.

<קריאות: - - -

<אביעד דרורי: ביתי זה 15 קילוואט.

<קריאה: אין קשר ל-15 קילוואט.

<אביעד דרורי: היום שולי הרווח במונה נטו הם מאוד מאוד מאוד קטנים כי את הכול אתה צורך בפנים, וסופרים בעצם כרווח רק מה שיוצא החוצה.

מיקי רוזנטל: מה שאתה מחבר לרשת.

<אביעד דרורי: מה שיוצא לרשת.

<אביעד דרורי: יוצאים שם סכומים מאוד מאוד נמוכים.

<אביעד דרורי: אנחנו עשינו חישוב שאם אתה ערפד שלא גר בבית - - -

מיקי רוזנטל: לא מנצל את החשמל כמעט.

מיקי רוזנטל: ומוכר הכול לרשת.

<אביעד דרורי: כל היום, אתה לא מגיע עדיין לסכומים האלה.

<אביעד דרורי: אתה עדיין לא נמצא שם.

מיקי רוזנטל: ומוכר לרשת.

<אביעד דרורי: כן.

<אביעד דרורי: והמקרר לא עובד והכול לא עובד בבית כל היום, ורק בלילה אתה בא ואתה צורך מהרשת, אתה עדיין לא מגיע לסכומים האלה.

מיקי רוזנטל: אבל לאיזה סכומים אתה כן מגיע?

<אביעד דרורי: במונה נטו?

מיקי רוזנטל: כן.

<אביעד דרורי: לא זוכר את הסכום בדיוק, אבל זה יצא פחות מ-20,000 שקלים.

משה גפני: מיקי, בוא נראה אם יש עוד בעיות.

משה גפני: תקריאו הלאה.

<ברוך משולם: "לעניין זה – "חוק משק החשמל" – חוק משק החשמל, התשנ"ו-1996; "חוק התכנון והבניה" – חוק התכנון והבניה, התשכ"ה-1965; "טורבינת רוח" – מערכת לייצור חשמל מאנרגית הרוח, הכוללת בין היתר תורן, להבים, מערכת מניה וממיר חשמלי;"

<שלומית ארליך: ברוך, פה יש שוני ממה שמופיע היום בתזכיר החוק, ההגדרה של "טורבינת רוח".

<ברוך משולם: אכן כך.

<ברוך משולם: ההגדרות שונו לבקשת רשות החשמל, עודכנו, ואנחנו נעדכן גם את הצעת החוק שאנחנו נביא לאישור הוועדה, לאותן הגדרות.

משה גפני: מה ההבדל?

משה גפני: שלומית, מה ההבדל?

<שלומית ארליך: היום, בתזכיר החוק "טורבינת רוח" אומרת "מערכת לייצור חשמל מאנרגית הרוח, הממירה את אנרגית הרוח לאנרגיה חשמלית ובלבד שהיא כוללת מדחף וממיר זרם.

<שלומית ארליך: "

משה גפני: ומה לפי מה שהם קובעים?

מיקי רוזנטל: פה יש תורן, להבים.

משה גפני: מה ההבדלים?

<שלומית ארליך: יש פה היתר תורן, להבים, מערכת מניה, ממיר חשמלי.

מיקי רוזנטל: אני אסביר לך, אדוני.

מיקי רוזנטל: למשל, אם לא עושים את זה עם להבים אלא עושים את זה עם מפרש.

מיקי רוזנטל: אני לא צוחק.

<אביעד דרורי: זה הכול ייכנס, הכול יהיה אחיד.

<אביעד דרורי: אנחנו עשינו היום עבודה מאוד גדולה על כל משק הרוח ואנחנו שינינו את ההגדרות, ורצינו שזה יהיה מסונכרן.

מיקי רוזנטל: זה נראה כאילו זה - - -

<ברוך משולם: לא, אנחנו אתכם.

<ברוך משולם: כל מה שאתה אומר אנחנו מקבלים.

<ברוך משולם: אין שום בעיה.

מיקי רוזנטל: אתה יודע, אחר כך צריך לתקן.

מיקי רוזנטל: אם מישהו מחר ימציא אנרגיה שמנצלת את הרוח – אני אומר סתם, עם מפרש – ולא כתוב מפרש, כתוב להבים.

<ברוך משולם: עדכנו את ההגדרה בהתאם לבקשת הגורמים המקצועיים, אנחנו נשמח לעדכן אותה.

מיקי רוזנטל: אתם אישרתם פה את הלהבים.

מיקי רוזנטל: למה לא פשוט לעשות משהו שמייצר אנרגיה מהרוח, נקודה.

מיקי רוזנטל: מה העניין?

מיקי רוזנטל: מה אכפת לי, כל פעם שמישהו ימציא משהו אנחנו ניכנס ונגיד לו, עכשיו נשנה את החוק?

מיקי רוזנטל: אם מישהו, ניצולת של הרוח, הופך אותה לאנרגיה שנכנסת לרשת החשמל, יבורך.

<אביעד דרורי: אנחנו היום עדכנו את כל הרגולציה של הרוח של משק החשמל, ואנחנו יצרנו הגדרות שהן יותר מדויקות בכל מה שקשור לטורבינות רוח.

משה גפני: שואל חבר הכנסת רוזנטל למה אתם נכנסים לפרטים האלה.

משה גפני: האיש שם טורבינת רוח ומייצר את החשמל.

משה גפני: הוא המציא המצאת אדיסון.

משה גפני: מה העסק שלכם – תורן, להבים?

<איתן פרנס: יש טורבינה בלי תורן, דרך אגב.

<איתן פרנס: קוראים לה טורבינה הוריזונטלית.

<שגית אפיק: אז היא לא תהיה פטורה?

מיקי רוזנטל: למה?

מיקי רוזנטל: הרי אם הוא נוכל ואומר שהוא מייצר חשמל, והוא עושה משהו אחר, אנחנו לא מדברים על זה.

<ברוך משולם: אנחנו לא בנוכלים, ממש לא.

מיקי רוזנטל: לא, אנחנו לא בנוכלים.

משה גפני: למה נכנסים לזה?

מיקי רוזנטל: למה צריך תורן, למה צריך להבים?

משה גפני: טורבינת רוח מייצרת את החשמל.

משה גפני: הוא מייצר חשמל על-ידי זה שהוא אומר פרק תהלים.

<אביעד דרורי: בהתאם לרגולציה שלנו ככה כתוב "טורבינת רוח", אז ממילא הוא יוכל להקים רק טורבינת רוח שמוגדרת לפי איך שהיא כתובה ברגולציה.

מיקי רוזנטל: למה להגביל?

<שלומית ארליך: איפה היא כתובה?

<אביעד דרורי: בספר אמות מידה.

<שגית אפיק: אז למה בתזכיר היה משהו אחר?

<ברוך משולם: ביקשו מאתנו לעדכן את ההגדרה.

מיקי רוזנטל: למה ההגדרה היא לא מערכת לייצור חשמל באנרגית רוח?

מיקי רוזנטל: מה אכפת לכם אם יהיה כתוב מערכת לייצור חשמל מאנרגיית הרוח?

<אביעד דרורי: יש לה תורן.

מיקי רוזנטל: ואם מישהו יעשה בלי תורן?

משה גפני: תקריאו הלאה.

<ברוך משולם: "טכנולוגיה פוטו-וולטאית" – טכנולוגיה לייצור חשמל ישירות מאור השמש באמצעות קולטי שמש וממיר זרם; "מיתקן פוטו-וולטאי" – מערכת לייצור חשמל באמצעות אנרגיית השמש העושה שימוש בטכנולוגיה פוטו-וולטאית; "נציגות הבית המשותף" – כמשמעותה בסעיף 65 לחוק המקרקעין, התשכ"ט-1969;"

<שלומית ארליך: כשסעיף 65 אומר ש"לכל בית משותף תהיה נציגות לשם ניהול ענייני הבית המשותף והיא תיכון ותפעל לפי הוראות התקנון.

<שלומית ארליך: "

משה גפני: ואם אין?

<ברוך משולם: אז יש יחידים, והיחידים - - -

מיקי רוזנטל: היחידים נהנים בכל מקרה.

<ברוך משולם: זה עוד הקלה שהוספנו מתזכיר החוק, לבקשת מספר גורמים חיצוניים.

<ברוך משולם: "צרכן ביתי" – יחיד או נציגות הבית המשותף המחויבים בתעריף חשמל ביתי, ובלבד שחוברו כדין - - -

<שלומית ארליך: לא.

<שלומית ארליך: אנחנו נדון בזה כשנדבר בתעריף החשמל הביתי.

<שגית אפיק: אנחנו לא רוצות את זה פה.

משה גפני: רגע.

משה גפני: נשמע.

<שלומית ארליך: לא, אבל זה קשור להגדרה האחרונה.

<שלומית ארליך: אז נגיע להגדרה האחרונה ונדבר על זה שם.

משה גפני: מה אתם רוצים?

<ברוך משולם: אנחנו רצינו: " "צרכן ביתי" - יחיד או נציגות הבית המשותף המחויבים בתעריף חשמל ביתי, ובלבד שחוברו כדין לרשת החשמל כהגדרה בחוק משק החשמל.

<ברוך משולם: "

מיקי רוזנטל: לא טוב.

<שגית אפיק: ברור שלא.

<שגית אפיק: בוודאי שלא.

<שגית אפיק: זה סייג לא נכון לכאן.

מיקי רוזנטל: מה זה שייך?

מיקי רוזנטל: הדין לא שייך לפה.

<ברוך משולם: אבל אלה הגדרות שלקחנו - - -

<שגית אפיק: זה מופיע ממילא בהמשך, אז נדבר על זה שם.

משה גפני: למה ביקשתם להכניס את זה פה?

<ברוך משולם: זה חלק מההגדרות בספר אמות מידה.

<ברוך משולם: אנחנו העתקנו.

<שגית אפיק: מה זה ספר אמות מידה?

<שגית אפיק: של חברת החשמל?

<אביעד דרורי: ספר אמות מידה שקובעת רשות החשמל.

מיקי רוזנטל: חברת חשמל, הרי הם נגד כל דבר.

מיקי רוזנטל: הם יעשו הכול כדי לחבל.

מיקי רוזנטל: להכניס את זה פה זה חבלה.

<ברוך משולם: זה של רשות החשמל.

מיקי רוזנטל: בסדר.

מיקי רוזנטל: תאמין לי, אני יודע בדיוק מי נגד מי ולמה.

<אביעד דרורי: אנחנו כאן מדברים על סך הכול מתקנים שהם מחוברים, אנחנו רוצים רק שהם יתחברו כדין.

<קריאות: - - -

<שניר ניב: רק שינינו את המקום.

משה גפני: בסדר, הבנתי.

משה גפני: תגידו רבותי המלומדים, למה מס הכנסה אתם עושים בחוק ואת המע"מ לא בחוק, בתקנות?

<ברוך משולם: כי המע"מ זה מכוח סמכות של השר לתת את הפטור בתקנות.

<ברוך משולם: יש פטור מרישום במע"מ בתקנות.

<ברוך משולם: בתזכיר חוק, על מנת לפטור ממס בפקודת מס הכנסה אני צריך חקיקה ראשית ואין לי תקנות דומות.

משה גפני: הבנתי.

משה גפני: במס הכנסה זה לא יהיה רק עד 18,000?

<ברוך משולם: במס הכנסה זה משתנה.

<ברוך משולם: בהתאם להחלטת הממשלה ותזכיר החוק שהופץ - - -

משה גפני: עוד פעם החלטת הממשלה.

<ברוך משולם: אבל אני נצמד לכללים שלאורם אני פועל.

משה גפני: בסדר.

משה גפני: אל תגן על עצמך, רק תגיד לי.

<ברוך משולם: אני לא מגן.

משה גפני: עזוב את החלטת הממשלה.

<ברוך משולם: אני אסביר, אין בעיה.

משה גפני: בתזכיר החוק של מס הכנסה, עד כמה יהיה פטור ממס הכנסה?

<ברוך משולם: יש לך מספר מסלולים.

משה גפני: הכי טוב.

משה גפני: עד כמה?

<שניר ניב: עד 18,000, מעתה והלאה.

משה גפני: לא יהיה יותר?

<ברוך משולם: ממודד.

<שניר ניב: ממודד.

<שניר ניב: אותו דבר, אותו סכום.

משה גפני: לא יהיה עד 100,000?

<שניר ניב: אותו דבר.

<שניר ניב: שוב, אין צורך.

<ברוך משולם: פטור לגמרי.

<שניר ניב: צרכן ביתי לא מגיע לסכומים האלה.

<שניר ניב: יש לו מונה ביתי יחיד והוא לא מגיע לסכומים האלה.

<שניר ניב: אם הוא מגיע לסכומים האלה הוא חייב לעבור למונה רציף.

משה גפני: במס הכנסה הוא יהיה פטור עד 100,000 ודאי.

<ברוך משולם: לא, לא 100,000.

<אביעד דרורי: לא קשור.

<אביעד דרורי: 100,000 זה קשור למע"מ.

משה גפני: בתזכיר החוק, פטור ממס הכנסה עד כמה זה יהיה?

<ברוך משולם: 18,000 ממודד, בהתאם לשקלים של היום.

<ברוך משולם: גם בהסדרות החדשות של מתקנים גדולים - -

<שניר ניב: אותם מתקנים.

<ברוך משולם: - - של 25 קילוואט, גם אותם מתקנים וגם בהסדרים של מונה נטו, הודיעו לנו במפורש שאין סיכוי שהם יעברו את זה.

<ברוך משולם: מתקן של 25 קילוואט הוא מתקן גדול, כל ההסדרות החדשות בפנים.

<ברוך משולם: לגבי הדין הישן, מתקנים של עד ארבעה קילוואט זה 18,000, תיקח בחשבון שעם הזמן התעריף ירד; ומתקנים של 15 קילוואט שהותקנו עד 2015 יהיה שיעור מס סופי של 10% ללא חובה להגשת דוח.

<ברוך משולם: כמו כן, יש פטור נוסף למי שמשכיר שטח למתקנים האלה, לאדם אחר שבא ושם מתקנים – עד גובה של 5,000 שקלים שכירות שנתית.

מיקי רוזנטל: אני שואל אותך עכשיו שאלה אחרת.

מיקי רוזנטל: למה אתם לא קובעים את זה בקילוואט?

<שגית אפיק: יש את זה בתזכיר.

<שגית אפיק: הקילוואט קיים בתזכיר.

מיקי רוזנטל: שאלה – לא קנטרנית.

מיקי רוזנטל: למשל, אם הטכנולוגיה תאפשר להכפיל את כמות החשמל שמייצרים מאותם קולטים – סתם, מישהו ימציא משהו בעוד חצי שנה, זה יכפיל את הכמות ואז פתאום תהיה חריגה מה-18,000 וזה יהיה 25,000 – ואז, מה עשינו?

מיקי רוזנטל: למה אנחנו לא עושים את זה בקילוואט?

מיקי רוזנטל: ואז גם אם מחיר החשמל יעלה, לא נצטרך לשנות את החוק כל דקה.

<שניר ניב: בהחלטת הממשלה בעצם דיברו על לתת את הפטור מהכנסות ממס הכנסה למתקנים שהם עד ארבעה קילוואט, שזה גודל מתקן, ועד הכנסה של 18,000.

<שניר ניב: אנחנו רצינו להקל על אותם יזמים ולא לעשות להם מבחן של וגם אלא להגיד – לא צריך גם את גודל המתקן וגם את גובה ההכנסה, אנחנו רוצים להידבק למשהו אחד בשביל לאפשר לכולם להיכנס פנימה.

<שניר ניב: רשות המסים אמרה שקשה לה להתמודד עם גודל מתקן בגלל השינויים התכופים בתעריף החשמל, שמתעדכן לפחות פעם בשנה, לפעמים פעמיים בשנה, ולכן כל פעם יצאו וייכנסו מתקנים לתוך מבחן ההכנסה הזה, ולכן אנחנו הקלנו.

<שניר ניב: בניגוד להחלטת הממשלה בוועדת השרים לחקיקה אנחנו הוספנו את הסעיף הזה שזה לא גם וגם אלא מעתה והלאה זה יהיה רק מבחן הכנסה, בשביל שני הדברים האלה.

מיקי רוזנטל: אני חושב שעניינית, ההחלטה על הסכום היא לא נכונה.

מיקי רוזנטל: היא פשוט לא נכונה, מהטעמים שבדיוק אתה אמרת – מחירי החשמל משתנים, הטכנולוגיה משתנה.

משה גפני: מיקי, יש לנו אפשרות לאשר את התקנות – הם לא הולכים לשנות שום דבר.

מיקי רוזנטל: אתה יודע, אפשר לאשר אוטומטית.

מיקי רוזנטל: אנחנו פה כדי - - -

משה גפני: רגע, מיקי, אבל אני הולך לשאול שאלה את חברי הוועדה.

משה גפני: הם לא הולכים לשנות שום דבר.

משה גפני: לגבי מס הכנסה יהיה תזכיר חוק, וזה יצטרך להגיע בתוך שלושה חודשים.

משה גפני: מזה לא יצא שום דבר.

משה גפני: אנחנו לא מצליחים להתגבר פה על כלום.

משה גפני: אני שואל אתכם האם אתם רוצים להצביע על התקנות כמות שהן, או שאתם רוצים שנדחה את זה, שזה יהיה ביחד עם החוק.

משה גפני: בתזכיר החוק יש גם את מספר הקילוואט ושם יש גם דברים נוספים.

משה גפני: תגידו מה שאתם חושבים.

<קריאה: בואו נדחה.

<איתן פרנס: אדוני, דחייה כזאת תפגע אנושות בקצת שיש.

<איתן פרנס: אני חייב לשים את זה על השולחן.

<איתן פרנס: זה לא דחייה של כמה חודשים, זה תחילת דיון שיתחיל אז עוד כמה חודשים, ייגמר - - -

משה גפני: ולכן אתה מציע.

<איתן פרנס: אני מבקש מהוועדה, מחברי הוועדה, לשקול בכובד-ראש לאשר את התקנות.

משה גפני: כמות שהן.

<איתן פרנס: למרות המגבלות, רוב הציבור בישראל ייהנה מהן.

משה גפני: טוב.

<שניר ניב: יש כאן בשורה אמתית ל-99% מאותם יצרנים.

<איתן פרנס: כל השכירים ייהנו מהן.

מיקי רוזנטל: אני מקבל את זה, למרות שזה מקומם - -

משה גפני: נורא ואיום, אבל בסדר.

משה גפני: יש עוד משהו להקריא?

מיקי רוזנטל: - - כי באמת, זה חקיקה לא רצינית, אני נורא מצטער.

משה גפני: זאת קדנציה שהממשלה כל הזמן מנצחת אותי.

מיקי רוזנטל: זה ממש חקיקה לא טובה – באמת, עניינית.

משה גפני: לא, לא טובה.

משה גפני: הלאה, תקריא.

<ברוך משולם: "רישיון ספק שירות חיוני" – כהגדרתו בחוק משק החשמל; "רשת החשמל" – כהגדרתה בחוק משק החשמל;"

<שלומית ארליך: תסביר מה זה אומר, מה אתה מקריא.

<שלומית ארליך: מתקנים ומערכות להולכה, לאספקה, לחלוקה.

<קריאות: - - -

<ברוך משולם: עדכנתי פה את ההגדרה ל"תעריף חשמל ביתי".

<שלומית ארליך: מה עם "תעריף חשמל"?

<שלומית ארליך: זה יורד?

<שניר ניב: יורד, כי אין בו צורך.

<שניר ניב: הוא לא מוזכר בתקנות.

<ברוך משולם: "תעריף חשמל ביתי" – כהגדרתו בסעיף 31א(א) לחוק משק - - -

<שלומית ארליך: בעצם פה אתם לא מקריאים את הנוסח, אתם מבקשים להכניס תיקון בנוסח, כך שתעריף חשמל ביתי יפנה לסעיף 31א(א) לחוק משק החשמל, ששם בעצם ההגדרה של "תעריף ביתי" אומרת שזה יהיה התעריף לתשלום בעבור צריכת חשמל המיועדת לבתים המשמשים למגורים בלבד.

<שלומית ארליך: מה ההבדל בין ההגדרה שאתם מבקשים להכניס לבין מה שקיים היום בנוסח?

<אביעד דרורי: בנוסח שקיים היום בעצם יש הפניה לחוק התכנון והבניה, 157א.

<אביעד דרורי: אנחנו מבקשים, בגלל טעמים של הרמוניה חקיקתית, שההגדרה שקיימת בחוק משק החשמל ל"תעריף ביתי" תהיה גם כאן בתקנות.

<שלומית ארליך: בעצם, בנוסח שנמצא בפני חברי הכנסת, הבקשה היא שזה יהיה תעריף חשמל לבתים שניתן להם טופס – אם אני מבינה 2 וטופס 4 לפי התכנון.

<אביעד דרורי: בגדול, טופס 4 רק.

<שלומית ארליך: טופס 4.

<שלומית ארליך: אוקיי.

<שלומית ארליך: ולבתים שמשמשים למגורים שחוברו כדין לרשת החשמל.

<שלומית ארליך: זה בעצם הסיפה שאנחנו מבקשים שתכניסו פה, ולא שם.

<אביעד דרורי: כן.

<שלומית ארליך: בסעיף 31א(א), התעריף הביתי – פה זה גם כבר לבתים שניתן להם טופס 4?

<אביעד דרורי: "תעריף ביתי" - התעריף לתשלום עבור צרכני חשמל המיועד לבתים המשמשים למגורים בלבד.

<אביעד דרורי: בית שמשמש למגורים בלבד - - -

<שלומית ארליך: הוא כבר קיבל טופס 4.

<אביעד דרורי: כנראה שהוא קיבל טופס 4, זה הפרשנות שלנו.

<שלומית ארליך: לגבי הסיפה שמתייחסת לבתים שחוברו כדין לרשת החשמל?

<ברוך משולם: אנחנו רוצים להשאיר את זה.

<ברוך משולם: כן, אנחנו רוצים לתת הטבות למי שהתחבר כדין.

<שלומית ארליך: אז זה יישאר פה.

<ברוך משולם: כן.

<שלומית ארליך: ההגדרה תהיה: "תעריף חשמל ביתי" – תעריף ביתי כהגדרתו בחוק משק החשמל, בסעיף 31א(א), ויהיה כתוב: ובלבד שלגבי בתים המשמשים למגורים - - -

<קריאה: ובלבד שחוברו כדין.

<שלומית ארליך: ובלבד שחוברו כדין לרשת החשמל לפני תחילתו של חוק התכנון והבנייה.

<אביעד דרורי: לא.

<אביעד דרורי: בלי לפני תחילתו של החוק.

<אביעד דרורי: שחוברו כדין.

<שלומית ארליך: אבל אז זה לא מחיל לכם כל בית שבעצם חובר כדין?

<אביעד דרורי: חובר כדין, זה מה שאנחנו רוצים.

<ברוך משולם: יש לו גם תעריף חשמל ביתי וגם הוא חובר כדין.

<ברוך משולם: "2.

<ברוך משולם: תיקון תקנה 15 בתקנה 15 לתקנות העיקריות, אחרי "סעיף 31(3)" יבוא "לחוק למעט עוסק כאמור בתקנה 1(4)".

<ברוך משולם: " – זה בעצם הפטור מהגשת ההצהרה השנתית.

<ברוך משולם: זה הסעיף עצמו.

<ברוך משולם: יש לנו פה עוד סעיף של מידוד.

<ברוך משולם: "3.

<ברוך משולם: הוספת תקנה 15ב אחרי תקנה 15א לתקנות העיקריות יבוא: "הצמדה ועיגול הסכומים 15ב.

<ברוך משולם: (א) הסכום הקבוע בתקנה 1(4) יתעדכן ב-1 בינואר של כל שנה לפי שיעור שינוי המדד הידוע ביום העדכון, לעומת המדד שהיה ידוע ב-1 בינואר 2009.

<ברוך משולם: " אמרנו שהיום זה עומד על 21,000 וקצת.

<ברוך משולם: "(ב) הסכום המעודכן כאמור יעוגל לסכום הקרוב שהוא מכפלה של 100 שקלים חדשים.

<ברוך משולם: " – זה מנגנון לעיגול סכומים, שיהיה פשוט וקל.

<ברוך משולם: "(ג) המנהל יפרסם ברשומות את הסכום שהתעדכן לפי תקנה זאת.

<ברוך משולם: " 4.

<ברוך משולם: הוראות תחילה תחילתן של תקנות אלה ביום כ' בטבת התשע"ו (1 בינואר 2016).

<ברוך משולם: " מה שזה אומר, אנחנו חשבנו להחיל את זה מתחילת השנה.

<ברוך משולם: אנחנו לא רוצים שלגבי החודשיים האלה, או החודשיים וחצי שעברו עד היום, יגישו דוח ולגבי השאר יהיו פטורים, ולכן חשבנו שנכון לפטור אותם.

<ברוך משולם: החובה של הגשת דוח, הצהרה שנתית, תקום רק ב-2017 על כל 2016.

מיקי רוזנטל: אדוני, רק הבהרה מצדך.

מיקי רוזנטל: בחוק המתוכנן שייכתב אנחנו נתקן פה חלק מהבעיות שאנחנו מצביעים לגבי החוק הזה עכשיו, כי אחרת - - -

משה גפני: זאת הכוונה, אני מקווה שיהיה אפשר.

מיקי רוזנטל: אחרת אנחנו במו ידינו עושים חוק לא טוב.

מיקי רוזנטל: זה מאוד מטריד.

<שגית אפיק: אני חושבת שזה יהיה מאוד קשה לתקן את זה כשיגיע החוק, לפי דעתי, כי ההגדרות האלה כבר ייכנסו לתוקף, ויגידו לנו שזה כבר עובד, וזה לא יהיה פשוט.

<שגית אפיק: זה יהיה אפשרי, חקיקה ראשית גוברת אבל יש פה דברים - - -

מיקי רוזנטל: מצד אחד, אנחנו רוצים לסייע ליצרנים המעטים שישנם וזה דחוף להם.

מיקי רוזנטל: מצד שני, יכול להיות שאנחנו עושים פה חוק שאנחנו אחר כך קוברים את כל העניין הזה.

משה גפני: אין, אין ברירה.

רחל עזריה: נעזור ל-30 ונפגע - - -

<ד"ר יונתן אייקנבאום: אם אפשר לומר.

<ד"ר יונתן אייקנבאום: יונתן אייקנבאום, מנהל קמפיינים של גרינפיס.

<ד"ר יונתן אייקנבאום: אם תצביעו בעד התקנות עכשיו זה לא יפתור שום בעיה, שום דבר לא בוער עם תקנות המע"מ, זאת אומרת זה בא כמקשה אחת.

<ד"ר יונתן אייקנבאום: מי שהיום ירצה למכור מערכת סולארית, ירצה לרכוש מערכת סולארית, יצטרך לפתוח עסק, תיק במס הכנסה.

<ד"ר יונתן אייקנבאום: לכן, מה שחשוב זה תזכיר החוק למס הכנסה, ותקנות הן נלוות של מס הכנסה.

<ד"ר יונתן אייקנבאום: לכן, שום דבר לא בוער מבחינה זו.

<ד"ר יונתן אייקנבאום: אני מציע לכם להצביע על הכול כמקשה אחת.

מיקי רוזנטל: לא לאשר את התקנות האלה?

<ד"ר יונתן אייקנבאום: זה מה שאני מציע.

<קריאה: אני לא מבין למה.

<קריאה: אתה עושה עוול מאוד גדול להמון יזמים.

<איתן פרנס: חברים, יש כאן אנשים מהתעשייה הסולארית, אתה יכול לשאול אותם.

<קריאות: - - -

משה גפני: רבותי, אנחנו ועדה מאוד פלורליסטית ואנחנו רוצים לשמוע.

משה גפני: לנו יש התלבטות מאוד קשה, הצגתי אותה.

משה גפני: הבעיה היא שהתקנות האלה הן לא טובות.

<שניר ניב: למה הן לא טובות?

<שניר ניב: אני לא מבין למה.

משה גפני: הן לא טובות.

מיקי רוזנטל: כל ההערות שאמרנו - -

משה גפני: אני אדבר אתך אחר כך.

משה גפני: אחר כך, שאף אחד לא ישמע.

מיקי רוזנטל: - - אתה לא הקשבת כנראה לכל ההערות שהיו.

<שניר ניב: הקשבתי.

<שניר ניב: זה לא רלוונטי לעניין.

מיקי רוזנטל: כולן היו הערות ענייניות.

<שניר ניב: דיברנו על פחת מואץ, דיברנו על נושאים אחרים.

<שניר ניב: נושא הדיווח במע"מ, מה?

<שניר ניב: מה צריך - - -

מיקי רוזנטל: אנחנו לא נחזור עכשיו עוד פעם.

משה גפני: שניר, אתם לא מוכנים לשנות בתקנות שום דבר, וזה בסדר, אתה אמרת החלטת ממשלה.

משה גפני: אל תיקח לנו רק את השכל, זאת אומרת שנבין ונוכל גם להגיד שהתקנות לא טובות.

<שניר ניב: להיפך.

<שניר ניב: אנחנו רוצים להביא - - -

משה גפני: לא טובות, נקודה.

מיקי רוזנטל: הערנו פה עשרות הערות בשעה האחרונה.

מיקי רוזנטל: עשרות הערות.

משה גפני: לא טובות.

<שניר ניב: לא לעניין התקנות.

מיקי רוזנטל: אתה או לא הקשבת - - -

משה גפני: הממשלה החליטה, זה בסדר.

משה גפני: מה דעתך שלממשלה יש הרבה החלטות רעות?

<שניר ניב: לא אמרתי הממשלה.

<שניר ניב: אני רוצה שאתם תאשרו את התקנות הכי טובות ואני חושב שמדובר בתקנות טובות לעניין המע"מ.

משה גפני: כן, בבקשה.

משה גפני: מי יכול להגיד לנו?

משה גפני: אנחנו רוצים להצביע.

משה גפני: בבקשה.

<ערן בר: שלום.

<ערן בר: שמי ערן בר, מחברת גרינקו אנרג'י, אנחנו עוסקים בהתקנת מערכות סולאריות גם בתחום הביתי.

<ערן בר: אני מסכים אתכם שיש בעייתיות בתקנות, עם כל מה שאמרתם, בכלל בכל הדיון הזה אתם קולעים לדעתנו, ובעיקר אני מסכים עם הנושא שסיבוכיות יתר בתקנות הורגת את זה.

<ערן בר: כל מה שאתם מחוקקים פה בסופו של דבר מקבל עוד שתיים ושלוש וארבע דרגות סיבוך, כמו שאמר חבר הכנסת גפני, אצל אותה פקידה בסופו של דבר שצריכה ליישם את זה.

<ערן בר: מאידך, אנחנו גוררים את העניין הזה כבר שלוש שנים.

<ערן בר: לכן, אני תומך במה שאיתן אמר.

<ערן בר: אני מעדיף תקנה לא מושלמת, והיא לא מושלמת, זה לא מנקה את רשות המסים מלהביא תקנה יותר טובה, אבל אנחנו חייבים להתחיל כבר לתקוע איזשהו עקב בשטח.

מיקי רוזנטל: טוב, הבנו.

מיקי רוזנטל: אנחנו ננסה לתקן את זה.

רחל עזריה: סליחה, אני מוחה על השימוש במילה "פקידה".

משה גפני: אה, אני רציתי להגיד את זה.

משה גפני: אני לא שמתי לב, בכלל דיברתי על פקיד.

<ערן בר: אני מקבל את ההערה, אני מתנצל ואני מתקן.

רחל עזריה: תודה.

<קריאה: הוא התכוון פקיד חברת חשמל.

מיקי רוזנטל: ההערה הייתה במקום.

מיקי רוזנטל: אנחנו ננסה לתקן את זה באמת בחקיקה, אני מקווה.

משה גפני: רבותי, אנחנו נצביע על התקנות האלה, אנחנו נצביע בלב כבד.

מיקי רוזנטל: זה נורא, זו דילמה.

משה גפני: זה דבר שיש בו חסרונות רבים, אני לא בטוח אם אנחנו מועילים בזה, האם באמת אנשים ייכנסו לעניין, אבל היו פה שלוש דעות של אנשים שעוסקים בעניין הזה.

משה גפני: יונתן מגרינפיס, שאמר שהתקנות לא טובות והן לא יועילו.

משה גפני: בסדר.

משה גפני: שניים אמרו אחרת, שניים אמרו שנכון שיש בעיה עם התקנות.

משה גפני: מחכים לזה כבר הרבה זמן.

משה גפני: אנחנו נצטרך להקפיד על העניין שהם יביאו את זה כפי שסוכם, שיביאו את החוק בזמן, נקיים שם את הדיון ואנחנו נצטרך להתמודד עם חקיקה ראשית שהיא תוכל לשנות דברים בתקנות.

משה גפני: נשתדל להתמודד.

משה גפני: אני מבין גם את מה ששגית אומרת.

משה גפני: שגית אומרת – בעבר אנחנו לא אישרנו, גם בתקנות לא אישרנו.

<שגית אפיק: של הארנונה הפוטו-וולטאי.

משה גפני: נכון.

משה גפני: בתקנות של הארנונה.

משה גפני: אנחנו המתנו עם העניין הזה, בסוף קיבלנו תקנות טובות.

משה גפני: אנחנו נצביע על זה.

משה גפני: אתם ביקשתם, אנחנו נצביע.

משה גפני: אני לא שלם עם העניין הזה.

<איתן פרנס: אדוני, רק לראות שב-2017 זה נכנס לתוקף, או 2016, כי זה מאוד חשוב.

<קריאה: 1 בינואר 2016.

<שגית אפיק: זה רטרואקטיבי ל-2016.

מיקי לוי: אבל הדיווחים – 2017.

מיקי רוזנטל: אני אומר לך, יכול להיות שאם אנחנו מעבירים אנחנו רק מעכבים את החוק.

מיקי לוי: אפשר לבקש שידברו בפעם הבאה נתונים?

משה גפני: אין ברירה.

משה גפני: יהיה קשה להתמודד נגד הצעת חוק פרטית של כל חברי הוועדה, כשהיא מדברת על המתקן הסולארי, להערכתי הם לא יוכלו להתמודד עם זה.

משה גפני: זה המצב, מה אפשר לעשות.

מיקי רוזנטל: ואם לא נעביר את התקנות אז לפחות יהיה לחץ להעביר את החוק.

משה גפני: אותו לחץ.

משה גפני: ממה נפשך?

משה גפני: אם המציאות היא שאנשים לא יתחברו, כמו ששגית אומרת - - -

<קריאות: - - -

<שניר ניב: חברים, המצב הקיים, אתה צריך להירשם ולדווח למע"מ אם אתה יצרן ביתי, ופה פוטרים את היצרנים הביתיים.

<שניר ניב: זאת המהות.

מיקי רוזנטל: תקשיב.

מיקי רוזנטל: אתה לא הקשבת לכל ההערות שהערנו פה בשעה האחרונה.

<שניר ניב: רשמתי את הכול ואנחנו רוצים לתקן.

מיקי רוזנטל: היו פה הרבה מאוד דברים מהותיים.

<שניר ניב: נכון, לא לעניין המע"מ.

<שניר ניב: לעניין המע"מ אנחנו מסכימים כולנו, ופה צריך לפטור מדיווח את אותם יצרנים ביתיים, וזה מה שהתקנות האלה עושות.

<שניר ניב: זאת בשורה אמתית.

משה גפני: רבותי, אני מבקש להצביע בעד התקנות.

משה גפני: אני מודיע לכם ואני גם אומַר את זה לשר האוצר – זה לא התחלה של פתרון של המתקנים הסולאריים, זה לא התחלה של פתרון.

משה גפני: הבאתם את זה, אנחנו נאלצים להצביע.

משה גפני: זה לא פותר את הבעיה.

משה גפני: הבעיה תיפתר כאשר יגיע החוק, ואם לא יגיע החוק – כמו שסיכמתם כשרחל עזריה ניהלה את הישיבה – אם לא יגיע החוק, אנחנו נניח הצעת חוק פרטית, שם אנחנו נכתוב מה שאנחנו רוצים, אנחנו נחתים את כל חברי הוועדה.

משה גפני: אני מציע לכם להביא את החוק מהר, כמה שיותר מהר.

רחל עזריה: נכון.

משה גפני: זה לא תחילת הפתרון.

משה גפני: לפעמים יש תחילת פתרון.

רחל עזריה: לא, לא, זה לא.

רחל עזריה: הם גם יודעים, זה לא תחילת פתרון.

משה גפני: זה לא תחילת הפתרון.

משה גפני: תקנות מס ערך מוסף (רישום) (תיקון), התשע"ו-2016.

משה גפני: מי בעד אישור התקנות ירים את ידו.

משה גפני: מי נגד?

משה גפני: מי נמנע?

משה גפני: בעד – 4

משה גפני: נמנעים – אין

משה גפני: נגד – אין, נמנעים – אין.

משה גפני: התקנות אושרו.

מיקי רוזנטל: באי-נוחות.

משה גפני: כן, באי-נוחות התקנות אושרו.

משה גפני: אנחנו מבקשים להביא את החוק בתוך שלושה חודשים.

משה גפני: אני מבקש, היועצת המשפטית, לגבי הפחת המואץ להכין עכשיו הצעת חוק.

משה גפני: אני אבקש להחתים את כל מי שירצה לחתום.

משה גפני: אנחנו בתחילת הדרך, ממש, גם לא באמצע.

משה גפני: תודה רבה, הישיבה נעולה.